Салмоғи катта кичик саноат зоналари\nДавлатимиз раҳбарининг кичик саноат зоналарини ташкил этиш тўғрисидаги қарорига мувофиқ шаҳар ҳокимининг ҳам тегишли қарори қабул қилинган эди.\nМазкур қарорга асосан, шаҳримизда 3 та кичик саноат зонаси ташкил этилиши белгиланди. Бунинг учун жами 4,2 гектар ер майдони ажратилди. Шундан мавжуд бино ва иншоотлар майдони 4,1 минг квадрат метрни ташкил этади.\nУшбу кичик саноат зоналарида лойиҳаларни амалга ошириш мақсадида тадбиркорлик субъектлари томонидан умумий қиймати 30,1 млн. долларлик (шундан, 6,5 млн. доллар банк кредити, 14,3 млн. долларлик тўғридан-тўғри хорижий инвестицияларни жалб қилиш ҳисобига) жами 10 та лойиҳани амалга ошириш режалаштирилган эди. Мазкур лойиҳалар асосида 609 та янги иш ўрни яратилиши белгиланганди. Айни пайтда мазкур лойиҳаларни амалга ошириш бўйича ишлар давом этмоқда.\nЖумладан, Фарҳод қўрғонида жойлашган "Зарафшон магистрал ирригация тизимидаги бетон қоришмаси базаси" корхонасига қарашли 1,3 гектар ер майдонида жами 3 та, умумий қиймати 4,74 млн. доллар бўлган лойиҳалар бўйича иш олиб борилмоқда. Бунда 1,3 млн. доллар банк кредити, 2,0 млн. доллар тўғридан-тўғри хорижий инвестиция жалб қилиниши назарда тутилган. Энг муҳими, келажакда бу ерда 125 та янги иш ўрни яратилади. Ҳозирги кунда тадбиркорлик субъектлари томонидан қурилиш-пудрат ишлари олиб борилмоқда.\nАли Қушчи кўчасида жойлашган "Вакцина" илмий ишлаб чиқариш бирлашмасига қарашли ер майдони (1,8 гектар) ҳамда (майдони 4,1 минг кв.метр) мавжуд бино ва иншоотлари негизида жами 4 та лойиҳа амалга оширилади. Уларнинг умумий қиймати 20,9 млн. долларни ташкил этиб (шундан, 3,2 млн. доллар банк кредити, 10,6 млн. долларлик тўғридан-тўғри хорижий инвестициялар), 334 та янги иш ўринлари яратилиши белгиланган.\nВазирлар Маҳкамасининг 2018 йил 19 июлдаги 556-сонли қарорига асосан Фарҳод қўрғонида жойлашган "Зарафшон ирригация тизимлари ҳавза бошқармаси ҳузуридаги Насос станциялари ва энергетика бошқармасининг насос-куч ускуналарини таъмирлаш бўйича ихтисослаштирилган корхонаси" (УНС)га қарашли ер майдони (1,15 гектар) негизида умумий қиймати 4,4 млн. доллар (шундан, 2,0 млн. доллар банк кредити, 1,7 млн. доллар тўғридан-тўғри хорижий инвестициялар) бўлган жами 3 та лойиҳа амалга оширилиши белгиланган бўлиб, натижада 150 та янги иш ўрни ташкил этилади. Мазкур ҳудудда ҳам айни пайтда тадбиркорлик субъектлари томонидан қурилиш-пудрат ишлари олиб борилмоқда.\nМуаллиф: Шаҳар ҳокимлиги ахборот хизмати\n27.12.2018 56 № 103 Иқтисодиёт


Ўзбекистон халқ шоири Сирожиддин Саййиднинг янги китоби “Онамнинг кулчалари” деб номланган бўлиб, унга кейинги йилларда ёзилган шеърлари киритилган. Жумладан, меҳр-муҳаббат, инсонийлик ва садоқат тараннум этилган сатрлар ўз нафосати билан ўқувчини ҳайратга солади.\nКексаларимиз дуога қўл очганларида, энг аввало, осойишталикни, хотиржамликни Яратгандан сўрайдилар. Зотан, тинчлик — улуғ неъмат. Уни қадрлаш эса ҳар бир инсоннинг бурчига айланмоғи лозим. Ватанпарварлик нафақат ўз юртингни бало-қазолардан асраш, балки унинг тараққиёти учун курашиш ҳам демакдир. Шу маънода, мазкур тўпламдан жой олган она-Ватан ҳақидаги шеърлар мутолааси кишига ғурур ва фахр бағишлайди, завқ улашади.\nБинобарин, онага муҳаббат, унинг тараннуми узвий Ватан таърифига бориб тақалади. Шу боис “Онамнинг кулчалари” ҳам асл маънода, ҳам мажозий маънода фарзандга аталган беадад яхшиликлар учун қалб гавҳаридан тизилган миннатдорлик изҳорларини ўзида мужассам этади.\n“Ўзбекистон” нашриёт-матбаа ижодий уйи томонидан нашр этилган китобда, шунингдек, “Хамса ҳайратлари” деб аталган туркум шеърлар ҳам борки, бу сўз мулкининг султони Алишер Навоий асарларига бўлган чексиз эҳтиром ифодасидир.\nМазкур рукндаги бошқа мақолалар: « Жаҳон маданияти ва Бобур мероси\tСанъат байрамига тараддуд »


“Китобхонлар клуби” 01.05.2019 13:56\n2019 йил 1 май куни “Китобхонлар клуби”нинг навбатдаги машғулоти бўлиб ўтди. Унда таниқли адиб Саид Аҳмаднинг “Уфқ” трилогиясининг қисқача мазмуни билан абонемент ва МБА сектори етакчи кутубхоначиси М. Мамадалиева ва кутубхона ва ахборот сақлаш бўлими етакчи мутахассиси З.Зариповалар таништирдилар.\nСаид Аҳмад ҳикоялардан аста-секин йирик полотнолар яратишга ўтди. 1949 йилда чоп этилган «Қадрдон далалар» ва «Ҳукм» (1958) қиссаларидан кейин яратган «Уфқ» романида (1964) Иккинчи жаҳон урушининг оловли йилларида ўзбек деҳқонларининг фронт орқасида кўрсатган меҳнат қаҳрамонликларини ҳикоя қилди.\nЁзувчининг “Уфк” асари республикамиз тарихининг уч муҳим даврини ўз ичига олган трилогиясидир. Трилогияда ўша йиллари халқ бошига тушган мусибатлар, одамлар кўксидаги армонлар, шу муносабатларни енгишга қодир мислсиз матонат ва шижоатлар ёзувчи истеъдодига хос эҳтирос, зўр илҳом билан акс эттирилган. Асарда Икромжон, Жаннат, Азизхон, Дилдор, Асрора каби теран, халқчил, ёрқин миллий образлар яратилган.\nТрилогиянинг биринчи китоби бўлмиш «Қирқ беш кун»да ўзбек халқининг сув учун кураш лавҳаларини қаламга олинган бўлса, иккинчи китоби — “Ҳижрон кунлари» ҳамда учинчи китоби “Уфқ бўсағасида”да уруш ва урушдан ксйинги даврдаги фидокорона меҳнати тасвирланади.\nЁзувчи ҳар учала романда ҳам турли тақдирлар, ҳижрон аламлари, айрилиқ кўз ёшларию висол энтикишларини ҳаяжон билан тасвирлайди.\n“Уфқ” турли тақдирлар тўғрисидаги йирик проза асардир,\nМ. Мамадалиева ва З.Зариповалар ушбу асарни ўқиб чиқишни барчага тавсия қилдилар.


Сен фақирми, мен фақир?\nҚирғизистондаги энг бой одамлардан бири ўлароқ шуҳрат қозонган Бош вазир ўринбосари Ўмурбек Бабановнинг бутун бойлиги, у топширган декларацияга кўра, 12 минг долларлик квартира ва 7 минг долларлик автомашинадан иборат, холос.\nҚирғизистонда давлат амалдорларининг мол-мулклари тўғрисида топширган декларациялари ўрганилганда уларнинг кўпчилиги ўз бойликларини оддий халқдан яшириши маълум бўлди.\nАгар солиқ декларациясига ишонадиган бўлсак, Қирғизистондаги энг бой амалдор Бош вазир Алмазбек Атамбаев экан. У 2010 йилда 500 минг долларга уй сотиб олибди, бундан ташқари, унинг 6 миллион долларлик кўчмас мулки ва бир қатор қимматбаҳо автомашиналари бор экан.\nХалқ орасида Қирғизистондаги энг бой одам деб шуҳрат қозонган Бош вазир ўринбосари Ўмурбек Бабановнинг декларацияси эса барча фуқароларни ҳайратга солди. Декларацияга ишонсак, Ўмурбек Бабанов 12 минг долларлик квартира ва 7 минг долларлик автомашинага эга. Унинг шундан бошқа бойлиги йўқ экан.\nПрезидент Ўтунбаева эса декларацияда Бишкекда битта квартирасидан бошқа мулки йўқлигини кўрсатган. Миллий хавфсизлик хизмати раҳбари Кенешбек Дуйшебаевнинг 3 та уйи, 3 та автомашинаси ва битта ер участкаси бор экан.\nАлмазбек Атамбаевдан ташқари ҳукуматнинг барча амалдорлари декларация тўлдирар эканлар, ўзларини мана шундай бечорасифат қилиб кўрсатишган.\nМаълум бўлишича, Қирғизистон парламентида ўтирган мамлакатнинг энг бой одамлари ҳам ўз декларацияларида бойликларини тўла кўрсатмаганлар. Масалан, Феликс Қулов декларацияда битта квартираси ва битта ҳовлиси борлигини билдирган. Экспертлар фикрича эса, Феликс Қулов Қирғизистондаги энг бой одамлардан биридир.\nБишкек тадбиркорлар клуби аъзоси Бақай Жунусовнинг айтишича, амалдорларнинг декларацияси таҳлил қилинар экан, улар томонидан бойликлари яширилганини сезиш мумкин.\n- Фақатгина Бош вазир Алмазбек Атамбаевнинг декларацияси ҳақиқатга яқин. Бош вазир ўринбосари Ўмурбек Бабановнинг декларациясига эса ёш бола ҳам ишонмайди. У фақат арзонгина квартираси ва машинаси борлигини ёзибди. Ҳолбуки, Бабановнинг Қирғизистондаги энг бой одамлигини бутун аҳоли билади, - дейди Бақай Жунусов.\nТаҳлилчи Эсен Мўмунқуловнинг айтишича, Қирғизистоннинг бой одамлари бойликларини ўз номига эмас, бошқаларнинг номларига расмийлаштиришни маъқул кўрадилар, шу сабабли ҳам амалдорлар ва бойларнинг номларига деряли ҳеч қандай мулк рўйхатга олинмайди.\n- Қирғизистон кичкина давлат. Шунинг учун ҳам сиёсатчилар ўз бойликларини халқдан яшира олмайдилар. Аммо Қирғизистонда мол-мулкни асосан қариндошлар ва ишончли одамлар номига расмийлаштириш одат бўлиб қолган. Бу Шўролар давридан қолган одат. Масалан, собиқ президент Асқар Ақаевнинг номида фақат биттагина Волга автомашинаси бор эди, холос. Қолган бойликларининг барчаси эса қариндошлари ва ишончли кишилар номига расмийлаштирилган эди, - дейди Эсен Мўмунқулов.\nҚирғизистонда амалдорлар томонидан солиқ декларацияси тўлдирилиши мажбурийдир ва бу коррупрцияга қарши курашнинг усули сифатида талқин этилади. Амалдорлар томонидан декларация тўлдирилишини Давлат кадр хизмати назорат қилади. Аммо мазкур ташкилот раҳбари Чўлпўнқул Арабаевнинг айтишича, бугунги кунда тўлдирилган декларацияларни текшириш ва бойлигини яширган амалдорларни жазога тортиш механизми қонунчиликда белгиланмаган.\n- Бугунги кунда қонунчиликка асосан декларациядаги маълумотларнинг тўғрилигига амалдор фақат ўз виждони олдидагина жавоб беради. Шунинг учун ҳам амалдаги қонунчиликка ўзгартишлар киритиш ва ёлғон маълумотларни ёзган амалдорларга жазо чораларини қўллаш керак, деб ҳисоблаймиз, - дейди Чўлпўнқул Арабаев.


Ана холос! Роналдиньо бирданига икки аёлга уйланмоқчи - www.Voydoda.com - Скачать новинки музыки 2018 бесплатно -\nАна холос! Роналдиньо бирданига икки аёлга уйланмоқчи\nАвтор: sevara / Дата: 26-05-2018, 19:50 / Просмотров: 619\nМамлакат газеталарининг ёзишича, бўлажак кундошлар бир-бирига нафрат кўзи билан қарамаяпти.\nБразилиялик машҳур футболчи Роналдиньонинг бирданига икки аёл билан никоҳдан ўтиш қарори интернетда катта шов-шуга айланиб кетди. Дриблинг устаси тўй томошасини август ойига белгилаган.\nФутболчининг қалбини ром этган икки аёл ҳам айни пайтда Роналдиньонинг Ри-де-Жанейродаги люкс уйида биргаликда ҳаёт кечирмоқда. Мамлакат газеталарининг ёзишича, улар бир-бирига нафрат кўзи билан қарамаяпти. Балки дугоналардек муносабатда бўлишмоқда. Улардан бири Беатрикс билан собиқ футболчи 2016 йилда танишган. Приссилла эса ўтган йилдан бери Роналдиньодан айрилмаяпти.\nДарвоқе, кундошларнинг бир-бирига илиқ муносабатда бўлишида Роналдиньонинг ҳам ҳиссаси катта. Чунки футболчи ўтган йили иккисига бир хил 1500 фунт стерлингли қимматбаҳо совға қилган. Устига-устак иккаласига ҳам бир хил косметик воситалар олиб берган.\nНикоҳга синглиси қарши\nЯнварь ойи бошларида иккисига ҳам никоҳдан ўтишни таклиф қилган Рональдинионинг қарорига оиласида фақатгина синглиси қарши. Унинг Дейси исмли синглиси ҳаттоки, тўйга келмаслигини ҳам билдирган.\nХабарларга қараганда, тўй кечасини Роналдиньонинг қўшниси Бразилиялик таниқли хонанда Жорже Версилло олиб боради. Бундан ташқари, никоҳ кечасига таниқли футболчилар ва машҳур санъаткорлар ҳам келиши кутилмоқда.\nПриссиланинг оиласидагилар ўйга ботган...\nНоми сир сақланаётган манбанинг маълум қилишича, Приссиллланинг оиласидагилар нима қиларини билмай боши қотган. Қизини бир неча бор қароридан қайтаришга уринишган. “Қизнинг оиласидагилар ташвишда. Қолаверса, Приссилла икки ниқоҳга рози бўлиб, ишидан ҳам айрилиши мумкин”, дейилади хабарда.\nИкки хотинга уйланиш Бразилия қонунида борми?\nБразилияда кўпхотинлилик расман тақиқланган бўлиб, уларнинг шу сабабдан қонунни қандай айланиб ўтишлари номаълум. Қизиғи, бу никоҳни қонунан расмийлаштириб бўлмайди. Роналдиньонинг араб мамлакатларидан бирига кўчиб кетишига ишониш эса қийин, аммо сўйлоқ ҳаммани ажаблантиришни яхши кўради.скачать dle 12.1


“7 йиллик танаффусдан сўнг ўқишни тиклаш мумкинми?” - Darakchi\n“7 йиллик танаффусдан сўнг ўқишни тиклаш мумкинми?”\nСАВОЛ-ЖАВОБ 13.03.2017, 10:58\nТеглар: Университет, Олий таълим муассасалари\n“Қизим олий ўқув юртида ўқиб юрганида — 2-курслигида турмушга чиқди. Орада фарзандли бўлди. Қуда тараф унинг ўқишни давом эттиришини хоҳлашмади. Орадан 7 йил ўтиб кетди. Ҳозир фарзандлари катта бўлиб қолди. Энди қизим ўқишини қайта тиклаш ниятида. Қизим ўқишини тиклай оладими?”\nМурожаат этувчи тўғрисидаги маълумотлар\nсир сақланиши илтимос қилинган\n— Вазирлар Маҳкамасининг 2010 йил 18 июндаги 118-сон Қарори билан тасдиқланган “Олий таълим муассасалари талабалари ўқишини кўчириш, қайта тиклаш ва ўқишдан четлаштириш тартиби тўғрисида”ги Низомнинг 29-бандига бинон, ўқишдан четлатилгандан кейин 5 йилдан ортиқ муддат (ҳарбий хизматда бўлганлик, уч ёшгача бўлган болаларни парвариш қилиш билан боғлиқ меҳнат таътили ҳамда соғлиқни қайта тиклаш вақтлари ушбу муддатга кирмайди) ўтган ҳолларда талабалар ўқишини қайта тиклаш Ўзбекистон Республикаси таълим муассасаларига қабул қилиш бўйича Давлат комиссияси қошидаги Талабалар ўқишини кўчириш ва қайта тиклаш идоралараро комиссиясининг рухсати билан амалга оширилади.


Антон Чехов. Болохонали уй (ҳикоя) | www.ziyouz.uz\nБош саҳифа Жаҳон насри онлайн антологиясиАнтон Чехов (1860-1904; Россия)Антон Чехов. Болохонали уй (ҳикоя)\nБу воқеа бундан олти-етти йил аввал, мен Т. губернасининг уезддаридан бирида, помешчик Белокуровнинг мулкида яшаб турганимда рўй берган эди. Белокуров ёш йигит бўлиб, саҳарлаб ўрнидан туриб, бели бурма камзул кийиб юрарди ва кечқурунлари пивохўрлик қиларди. У менга ҳеч қаерда биронта ҳамдард топилмаслигидан ҳамма вақт шикоят қилиб юрар эди.\nУ боғчадаги уйда яшарди, мен эса, ўзим ётиб ухландиган кенг диван ва ўзим карта ёядиган столдан бўлак жиҳози бўлмаган бойнинг эски уйидаги йўғон-йўғон устунлик катта бир залда турардим. Бу залдаги эски амос печлари ичида, ҳатто ҳаво очиқ вақтларида ҳам, нимадир гувиллаб турар, момақалдироқ турганда бутун уй зириллар, майда бўлакларга ажралиб кетаётгандек туюларди. Айниқса кечалари, чақмоқдан ўнта катта дераза тўсатдан ярақлаб кетганда эса, бир оз ваҳимали бўлар эди.\nТақдир тақозоси билан мен бирор иш билан шуғулланмай, уйнинг ойналаридан соатлаб осмонга, қушларга, хиёбонларга қараб ўтирардим, почтадан нима келтирсалар шуни ўқирдим ва ухлар эдим. Гоҳо мен уйдан чиқиб кетар эдим-да, қоронғи тушгунча бирор ерда санқиб юрардим.\nБир кун уйга қайтишда аллақандай бир қўрғонга адашиб кириб қолдим. Қуёш бота бошлаган, яшнаб турган жавдарлар устига кечки соя тушган эди. Зич ўтказилган икки қатор баланд-баланд қари арча дарахтлари, қопқора кўркам бир хиёбон ташкил қилиб, икки девордек туради. Мен тўсиқдан осонгина ошиб ўтдим-да, шу хиёбон бўйлаб ерни тўрт энликча қоплаб ётган арча барглари устидан тойғана-тойғана юриб кетдим. Жимжит ва қоронғи бўлиб, дарахтларнинг тепасида онда-сонда равшан нур товланиб кетиб, ўргимчак уяларида жилваланар эди; игнабаргли дарахтлар ҳиди нафасни қайтариш даражасида анқиб туради. Кейин мен арғувон дарахтли узун хиёбонга бурилдим. Бу ерда ҳам қаровсизлик ва кексалик; ўтган йилги хазонлар оёқлар тагида ёқимсиз шитирлайди, шом қоронғилигида дарахтлар орасида соялар беркинмачоқ ўйнайди. Ўнг тарафда, қариб қолган мева боғида заиф бир овоз билан истар-истамас, зарғалдоқ сайрайди. Эҳтимол у ҳам кексайиб қолгандир. Мана, арғувон дарахтлари ҳам тамом бўлди; мен айвонлик ва болохонали оқ уйнинг ёнидан ўтдим, кўз ўнгимда барин ҳовлиси, атрофида тўда-тўда кўм-кўк толлар ўсган, чўмиладиган жойлари ажратилган катта ҳовуз пайдо бўлди. Ҳовузнинг нариги бетида, қишлоқ черковининг баланд, ингичка қўнғироқхонаси тепасидаги крест ботаётган қуёшни акс этдириб турар эди. Мен шу манзарани қачондир болалик чоғимда кўргандек бўлдим, аллақандай жуда қимматли, таниш нарса бир лаҳза хаёлимни банд этди.\nҚўрғондан далага чиқаверишдаги оқ тошдан ишланган қадимий мустаҳкам шердор дарвоза олдида иккита қиз турар эди. Улардан бири — каттароғи баланд бўйли, рангпар, ниҳоятда гўзал, қалин қўнғир соч, оғзи бежирим, жиддий қиёфали бўлиб, менга бир назар ташлаб қўйди. Иккинчиси эса, ёшгина ўн етти-ўн саккиздан ошмаган эди. У ҳам каттасига ўхшаш баланд бўйли, рангпар, аммо оғзи катта, шаҳло кўз бўлиб, мен уларнинг олдидан ўтар эканман, менга таажжуб назари билан қаради-да, инглизчалаб бир нима деди ва ўзи хижолат тортиб қизариб кетди. Бу икки ёқимли юз ҳам менга аллақачюндан бери танишдек бўлиб туюлди. Мен уйга яхши туш кўрган одамдек бир туйғу билан қайтиб келдим.\nШундан кўп ўтмай, бир куни мен Белокуров билан туш пайтида уйнинг олдида сайр қилиб юрган эдим, тўсатдан ўтларни шитирлатиб ўша қизлардан бири ўтирган рессорлик извош қўрғонга кириб келди. Бу ўша қизларнинг каттаси бўлиб, ёнғиндан зарарланганларга ёрдам варақасига имзо чекишга даъват қилиб келган эди. Қиз ердан кўзини узмай Сиянов қишлоғида қанча уй-жой куйиб кетганини, қанча эркак, хотин ва болалар бошпанасиз қолганини ва унинг ўзи ҳозирда аъзо бўлган ёнғиндан зарарланганлар комитети дастлаб қандай тадбирлар кўриш ниятида эканини жиддий ва батафсил сўзлаб берди. У бизларни варақага имзо чектириб, варақани жойлаб қўйди-да, шу ондаёқ хайрлашди.\n— Бизни жуда унутиб юбордингиз, Петр Петровнч, — деди у Белокуровга, — боринг, агар monsieur N. (у фамилиямни атади) ҳам у кишининг истеъдодларини қадрловчилар қандай яшаётганлигига бир назар солишни истасалар ва бизникига борсалар, ойим иккаламиз жуда хурсаад бўламиз.\nМен таъзим қилдим.\nУ кетгандан кейин Петр Петрович сўзлай бошлади. Унинг сўзича, бу қиз яхши оиладан бўлиб, исми Лидия Волчанинова экан, у ўз онаси ва синглиси билан яшайдиган мулкнинг ва ҳовузнинг нариги бетидаги қишлоқнинг номи Шелковка экан. Қизнинг отаси бир вақтлар Москвада бообрў одам бўлиб, тайний советник даражасига етганда вафот этган экан. Волчаниновалар, етарли маблағга эга бўлса ҳам, ёзин-қишин ҳеч қаерга бормасдан қишлоқда яшар экан. Лидия ўзининг Шелковка қишлоғидаги земство мактабида муаллималик қилар, ойига йигирма беш сўм маош олиб, ўз шахсий харажатлари учун шу пулнигина ишлатиб, ўз меҳнати билан яшаётганига фахрланар экан.\n— Ажойиб оила, — деди Белокуров. — Балки бир бориб келармиз. Сиз борсангиз улар жуда хурсанд бўлади.\nБайрам кунларидан бирида, тушки овқатдан кейин, нима бўлди-ю, Волчаниноваларни эслаб қолдик ва уларникига — Шелковкага жўнадик. Волчаниновалар, икки қиз ва онаси уйда экан. Онаси, Екатерина Павловна, кўринишидан бир вақтлар гўзал бўлган, ҳозир эса ёшига номуносиб хомсемиз, нафас сиқиш касалига учраган, маъюс, паришонхотир хотин рассомлик санъати ҳақида гап бошлаб менинг кўнглимни очишга ҳаракат қилди. Менинг Шелковкага келишим эҳтимоли борлигини қизидан эшитиб, у Москвадаги виставкада кўрган менинг пейзажларимдан икки-учтасини шошилинч равишда хотирига келтириб, энди мендан ўша пейзажларда нималарни ифодаламоқчи бўлганимни сўради. Лидия ёки, уни уйда аташларича, Лида мендан кўра Белокуров билан кўпроқ гаплашар, ундан нега земствода хизмат қилмаслиги, нега шу вақтгача биронта ҳам земство мажлисида иштирок этмаганини жиддий қиёфада сўрар эди.\n— Яхши эмас, Петр Петрович, — дерди у, таъна билан. — Яхши эмас. Уят.\n— Тўғри, Лида, тўғри, — деб маъқулларди онаси. — Яхши эмас.\n— Бизнинг уездимиз тамоман Балагиннинг қўлида, — давом этди Лида менга мурожаат қилиб. — У маҳкаманинг раиси, уезддаги қолган барча лавозимларни эса жиянлари ва куёвларига бўлиб берган. Нимани истаса, шуни қилади. Курашиш керак. Ёшлар ўзларидан кучли бир партия ташкил қилишлари лозим, аммо, мана, бизнинг ёшларимиз қандай эканлигини кўриб турибсиз. Уят, Петр Петрович!\nКенжа қиз, Женя, земство ҳақида гап бораётганда жим ўтирди. У жиддий суҳбатларга қўшилмас, оилада уни ҳали балоғатга етмаган деб билишар ва болалик чоғида мураббияси миссни мисюсь дегани учун, кичик қизчадай уни Мисюсь деб аташаркан. Суҳбат давомида Женя менга қизиқиб қараб турди. Мен альбомдаги суратларни кўздан кечираётган вақтда эса; «Бу амаким… Бу тутинган дадам» деб бармоқчасини суратлар устидан юргизиб, менга тушундирди. Шу вақтда у болалардек елкасини менга текизар, мен унинг заиф, яхши етилмаган кўкрагини, нозик елкаларини, кокилларини ва белбоғ билан таранг тортилган ориққина танасини яқиндан кўрар эдим.\nБиз крокет ва lown tennis ўйнадик, боғда сайр қилдик, чой ичдик, кейин баҳазур овқатланиб ўтирдик. Устунлари баҳайбат каттакон бўш залда яшаб юрганимдан, деворларида ранг-баранг расмлар бўлмаган бу мўъжазгина уйда, хизматкорларга ҳам сизлаб муомала қилинадиган бу оилада мен ўзимни жуда яхши сездим. Лида ва Мисюснинг борлиги туфайли менинг кўзимга ҳамма нарса ёш, покиза, ҳамма нарсада тартиб-интизом бордек кўринар эди. Кечки овқатдан кейин Лида яна Белокуров билан земство ҳақида, Балагин ҳақида, мактаб кутубхоналари ҳақида гаплашди. Бу ғайратли, софдил, эътиқодли бир қиз эди. Мактабда гапириб ўрганиб қолганидан бўлса керак, у баланд овоз билан гапирар, шундай бўлса ҳам уни тинглаш мароқли эди. Аммо бизнинг Петр Петрович эса студентлик давридан қолган одати бўйича, ҳар бир гапни тортишувга олиб боришга тиришар ва ўзини ақлли, илғор киши қилиб кўрсатишга уриниб, зерикарли, суст ва узоқ вақт гапирар эди. У қўлини пахса қилиб гапираётиб, енги билан соус идишини ағдариб юборди, дастурхон булғанди, аммо буни мендан бошқа ҳамма кўрмагандек бўлиб ўтираверди.\nБиз уйга қайтаётганимизда қоронғи тушган ва ҳамма ёқ жимжит эди.\n— Кишининг яхши тарбия олганлиги, унинг дастурхон устига соусни ағдариб юбормаслигида эмас, бошқа бирор киши бехосдан шундай қилган тақдирда, уни пайқамагандек бўлиб кўринишда, — деди Белокуров ва чуқур нафас олиб қўйди. — Ҳақиқатан жуда ажойиб, маданиятли оилада. Мен яхши одамлардан узоқлашиб кетдим, вой-бў, қанчалик орқада қолдим. Ҳаммасига ҳам иш сабаб. Иш!\nУ ўрнак бўларли деҳқон хўжалиги бўлиш учун жуда кўп меҳнат қилиш кераклигини гапирар, мен эса, бу қандай тепса тебранмас, иш ёқмас одам! — деб ўйлардим. У бирор масала устида жиддий сўзлаган вақтида «э-э-э» деб чўзар, иш билан машғул бўлган вақтда ҳам худди гапирганидек имиллаб, ҳамма вақт кечикиб, фурсатни ўтказиб ишлар эди. Почтага элтиб ташлашни илтимос қилиб берган хатларимни ҳафталар давомида чўнтагида олиб юришининг ўзиданоқ мен унинг ишчанлигига яхши ишонмас эдим.\n— Ҳаммадан ҳам кишига алам қиладигани, — деб ғўлдирарди у, менинг ёнимда кета туриб, — ҳаммадан ҳам кишига алам қиладигани шуки, эртаю кеч ишлайсан-у, биронта одамнинг хайрихоҳлигини сезмайсан. Биронта ҳамдард топилмайди!\nМен Волчаниноваларникига бориб-келиб турадиган бўлиб қолдим. Одатда, айвоннинг пастки зинасига ўтириб, ўйга чўмар эдим; ўз-ўзимдан норозилик мени азоблар эди. Шу қадар тез ва мароқсиз ўтаётган умрига ачинардим, бундай вазминлашиб кетган юрагимни юлиб ташлагим келар эди. Шу вақтда айвонда гаплашишар, китоб варақлашар, кўйлакларнинг шитирлагани менга эшитилиб турар эди. Лиданинг кундузлари касалларни қабул қилишига, китоблар тарқатишига, бошяланг ҳолда соябон тутиб тез-тез қишлоққа бориб-келиб туришига, кечқурунлари эса баланд овоз билан земство ва мактаблар ҳақида гапиришларига мен тезда ўрганиб қолдим. Бу новдадай, гўзал, ҳамиша жиддий қиёфали ва нафис жажжи оғизли қиз, ҳар гал бирор ишга доир суҳбат бошланаётганда менга қараб, совуққина қилиб:\n— Сиз учун бунинг ҳеч қизиғи йўқ, — деб қўяр эди.\nУ мени ёқтирмас эди. Менинг пейзажист бўлганим, ўз расмларимда халқнинг эҳтиёжларини акс эттирмаганим учун, у қаттиқ ишонган нарсага, унинг назарида, мен бепарво қараганим учун у мени ёмон кўрарди. Мен бир вақт Байкал қирғоғида кетаётганимда менга кўк дабадан тикилган кенг кўйлак ва лозим кийган отлиқ бир бурят қизи дуч келгани, мен ундан трубкангни сотмайсанми деб сўраганим ва биз гаплашиб турар эканмиз, у менинг европолик юзимга, шляпамга нафрат билан қараб тургани ва бир пасдаёқ мен билан гаплашишдан зерикиб, ҳайт деботига қамчи бериб, мендан узоқлашиб кетгани эсимда. Шунга ўхшаш, Лида ҳам мени ётсираб нафратланар эди. Мени ёқтирмаслигини у ташқи кўринишидан ҳеч сездирмас, аммо мен буни ҳис қилиб турар эдим. Айвоннинг пастки зинасида ўтириб, асабийлашиб: врач бўлмай туриб мужикларни даволаш — уларни алдашдир, икки минг десятина ерга эга бўлгач, олий ҳиммат бўлиш ҳеч гап эмас, деб ўйлар эдим.\nУнинг синглиси, Мисюсь эса ҳеч бир ташвишсиз бўлиб, ўз умрини менга ўхшаб бутунлай бекорчилик билан ўтказар эди. У эрталаб тура солиб китобга ёпишар, айвондаги чуқур креслода оёқлари ерга тегар-тегмас бир ҳолда ўтириб олиб, ўқишга берилар ёки китобни олиб арғувон дарахтлари хиёбонига кириб кетар, ёки бўлмаса, дарвозадан чиқиб, далага томон йўл олар эди. У зўр иштиёқ билан китобга тикилиб олиб, куни бўйи ўқир, унинг қарашлари чарчоқ, эсанкираганидан, юзи қаттиқ бўзариб кетганидан, ўқиш унинг миясини чарчатиб қўйганини билиш мумкин эди. Мен келган вақтларда у мени кўриб бир оз қизарар, китобни қўяр ва шаҳло кўзларини менга тикиб, мен йўғимда нима воқеалар бўлганини, масалан, хизматкорлар хонасида қурум ёниб кетганини ёки хизматкор ҳовуздан катта балиқ тутиб олганини сўзлаб берар эди. Оддий кунларда у рангдор кўйлакча ва тўқ кўк юбка кийиб юрарди. Биз бирга сайр қилар, мураббо қилиш учун олча терар, қайиққа тушардик. У олчани узиб олиш учун сакраган ёки эшкак тортган вақтларида кенг енг орасидан унинг нафис, нозик билаклари кўриниб кетар эди. Гоҳо мен этюд чизиш билан шуғулланардим. Мисюсь бўлса менинг ёнимда завқ билан қараб турар эди.\nЯкшанба кунларидан бирида, июль ойининг охирларида мен Волчаниноваларникига эрталаб соат тўққизларда келдим. Узимни уйдан узоқроқ олиб, бу йил жуда кўп битган оқ замбуруғларни топиб, кейинроқ Женя билан бирга териб олиш мақсадида, уларни белгилаб қўйиб, боғчада айланиб юрдим. Гармсел шамоли эсиб турарди. Женя онаси билан черковдан қайтиб, уйга ўтганини кўрдим. Иккиси ҳам рангдор байрам кийимида эди. Женя шамол учириб кетмасин деб шляпасини ушлаб борар эди. Бир оз кейинроқ мен уларнинг айвонда чой ичаётганларини сездим.\nМендек беташвиш, ўзининг доимий бекорчилигини оқлашга бирор важ ахтарувчи киши учун бизнинг қўрғонлардаги бу ёзги байрам тонглари ҳамма вақт фавқулодда кўркам бир тусда кўринади. Ҳали кўтарилмаган шудрингдан нам кўм-кўк боғ офтоб нурида ярқираб қувончли кўринади; уйнинг атрофида қалампир гул ва тол гуллар анқиб туради; ёшлар ҳозиргина черковдан қайтиб келиб, боғда чой ичиб ўтирибди; улар жуда чиройли кийинишган, хушчақчақ; ниҳоят, бу соғлом, тўқ, кўркам йигитлар бутун узоқ кун бўйи ҳеч иш қилмасликларини билгач, бутун умр шундай бўлишини киши хоҳлаб қолади. Мен ҳозир ҳам шу ҳақда ўйлаб боғда айланиб юрардим ва ҳеч қандай мақсадсиз, ишсиз бутун кун бўйи, бутун ёз бўйи шундай юришга тайёр эдим.\nСаватча кўтариб Женя келиб қолди; мен билан боғда учрашишини олдиндан билганлиги ёки сезганлиги унинг қиёфасидан кўриниб турарди. Биз гаплашиб юриб замбуруғларни йиғиб юрдик. У мендан бирор нарсани сўраганда, юзимни кўриб туриш учун олдинга ўтиб олар эди.\n— Кеча бизнинг қишлоқда бир мўъжиза юз берди, — деди у. — Оқсоқ Пелагея бир йилдан бери касал бўлиб ётар, ҳеч қандай табиб ва дори-дармонлар унга ёрдам бермас эди. Куни кеча дуохон кампир бир дам солган эди, ўрнидан туриб кетди.\n— Бунинг аҳамияти йўқ, — дедим. — Мўъжизаларни фақат касаллар ва кампирларнинг олдидан қидириш керак эмас. Ахир соғломлик ҳам мўъжиза эмасми? Ҳаётнинг ўзи-чи? Нима нарсага тушуниб бўлмаса — ўша мўъжиза.\n— Сиз тушунарли бўлмаган нарсадан қўрқмайсизми?\n— Йўқ. Мен ўзим тушуна олмаган ҳодисага дадил қарайман, бўйсунмайман. Мен улардан юқори тураман. Киши ўзини шер, йўлбарслардан, юлдузлардан табиатдаги барча нарсалардан, ҳаггоки тушуниб бўлмайдиган, мўъжиза бўлиб кўринадиган нарсалардан ҳам устун билиши лозим. Акс ҳолда у одам эмас, ҳар бир нарсадан қўрқа берадиган сичқондир.\nЖеня мен рассом бўлганим учун, кўп нарсани биладиган, билмаганларини эса тўғри пайқайдиган одам деб ўйлар эди. Женя мен уни абадият ва гўзаллик оламига, унинг фикрича, мен ўз кишиси бўлган киборлар жамиятига йўллашимни истар, шунинг учун ҳам у мен билан мангу ҳаёт ва ажойиботлар ҳақида сўзлашар эди. Мен эса вафот этганимдан кейин ўз тасаввурларим билан абадий ҳок бўлажагимга ишонмаганим туфайли: «Ҳа, кишилар мангу яшайдилар», «Ҳа, бизни мангу ҳаёт кутади», деб жавоб берар эдим. У менинг сўзларимни тинглар, ишонар ва ҳеч қандай далил келтиришимни талаб қилмас эди.\nБиз уйга қайтиб кетар эканмиз, у йўлда тўсатдан тўхтади-да, гап бошлади:\n— Бизнинг Лида жуда ажойиб одам. Тўғри эмасми? Мен уни ғоят севаман; керак бўлса унинг учун жонимни бераман. Аммо, айтингчи, — Женя менинг енгимга бармоғини теккизди, — айтингчи, нега сиз у билан ҳар доим тортишасиз? Нега мунча асабийсиз?\n— Чунки у ноҳақ.\nЖеня норозилик билан бошини тебратди ва кўзига ёш олди.\n— Мен ҳеч нарсага тушунолмайман! — деб қўйди у.\nШу вақт қўлида навда ушлаган Лида қаердандир ҳозиргина келиб, хушқомат, гўзал бир суратдай офтоб нурида, зинапоя ёнида хизматкорга ниманидир буюриб турар эди. У баланд овоз билан гапириб, шошилинч равишда икки-учта беморни қабул қилди, кейин жиддий, ташвишли қиёфада гоҳ у шкафни, гоҳ бу шкафни очиб-ёпиб хоналарда айланиб юрди, болохонага чиқиб кетди; уни анча қидиришди, овқатга чақиришди, у эса биз шўрвани ичиб бўлгач келди. Бу майда-чуйда тафсилотларнинг ҳаммасини мен негадир ёдимда сақлаб қолганман ва уларни севаман; гарчи айтарли ҳеч қандай ҳодиса юз бермаган бўлса ҳам, ўша кунгаи жуда равшан хотирлайман. Тушки овқатдан кейин Женя чуқур креслога чўмиб, китоб ўқишга киришди, мен эса айвоннинг пастки зинасида ўтирдим. Биз сукутга чўмдик. Бутун осмонни қора булут қоплаб олди, сийрак, майда ёмғир севалай бошлади. Гармсел шамол аллақачон босилган, ҳаво дим, бу кун ҳеч тугамайдигандек туюлар эди. Биз ўтирган айвонга уйқудан қовоқлари салқиган Екатирина Павловна қўлида елпиғич ушлаб чиқиб келди.\n— Оҳ, ойижон, — деди Женя, унинг қўлларини ўпа туриб, — кундузи ухлаш сенга зарар қилади.\nУлар бир-бирини қаттиқ севардилар. Биттаси боғга чиқиб кетаётган бўлса, иккинчиси дарров айвонга чиқиб олар ва баҳайбат дарахтларга қараб, «Ау, Женя!» ёки бўлмаса «Ойижон, қаердасан?» деб турар эди. Улар иккиси ҳамма вақт бирга ибодат қилар, эътиқодлари ҳам бир хил ва ҳатто жим турганларида ҳам, бир-бирларининт фикрларига яхши тушунар эдилар. Уларнинг кишиларга бўлган муносабатлари ҳам бир хил эди. Екатерина Павловна, қизи Женядек менга тезда одатланиб ва меҳр қўйиб қолди. Агар мен уларникига икки-уч кун бормай қолсам, у одам юбориб, мендан хабар олдирар эди. Менинг этюдларимни у ҳам завқ билан томоша қилар ва Мисюсь каби очиқ-ёриғ, оқкўнгиллик билан, содир бўлган воқиаларни менга сўзлаб берар, кўпинча ўзининг оила сирларини ҳам менга ишониб айтар эди.\nЕкатерина Павловна катта қизини жуда ҳурматлар эди. Лида ҳеч қачон эркалик қилмас, фақат жиддий масалалар ҳақида сўзлар эди; у ўзгача бир ҳаёт кечирар, доимо ўз каютасида ўтирувчи адмирал, матрослар учун қандай муқаддас ва қандай сирли бўлса, у ҳам ўз онаси ва синглиси назарида шундай муқаддас ва сирли эди.\n— Бизнинг Лида жуда ажойиб одам, — дерди, кўпинча онаси. — Тўғри эмасми?\nҲозир ҳам, ташқарида ёмгир севалаб турар экан, биз Лида ҳақида гаплашар эдик.\n— У ажойиб одам, — деди онаси ва чўчиб атрофига аланглаб фитначидек шивирлаб қўйди: — Гарчи мен бир оз ташвишга туша бошлаган бўлсам ҳам, барибир, бунақа одамларни кундузи ҳам қидириб топиб бўлмайди. Мактаб, дорихоналар, китоблар — бу ҳаммаси жуда яхши, аммо ҳаддан ошишнинг нима кераги бор? Ахир у, мана, йигирма тўртга қадам қўйди, ўз турмуши ҳақида жиддий ўйлаш вақти келди. Шу аҳволда китоблар, дорихоналар кетидан югуриб юриб, ҳаёт қандай ўтиб кетганини билмай қолади… Эрга тегиш ҳам керак.\nУқий бериб ранги оқариб кетган, сочлари гижимланган Женя бошини китобдан бир оз кўтарди-да, ўз-ўзи билан гаплашаётгандек, онасига қараб:\n— Ойижон, ҳамма нарса худонинг иродасига боғлиқ! — деб қўйди. Яна китобга шўнғиди.\nБели бурма камзул ва кашта гулли кўйлак кийган Белокуров кириб келди. Биз крокет ва lown tennis ўйнадик, қоронғи тушгач, баҳузур овқатландик. Лида яна мактаблар ҳақида, бутун уездни ўз қўлига қамраб олган Балагин ҳақида гапирди. Бу кеча, Волчаниноваларникидан қайтар эканман, мен бекорчилик билан ўтказилган узун куннинг таассуроти билан, шу билан бирга дунёда қанчалик узоқ бўлмасин, барибир, тамом бўлмайдиган ҳеч бир воқиа йўқ деган қайғули фикрга чўмган ҳолда борар эдим. Дарвозагача бизни Женя кузатиб қўйди; у эрталабдан кечгача бутун кунни мен билан бирга ўтказгани учунми, усиз мен зерикиб қоладиганга ўхшаганим учунми, бу ёқимли оила менга жуда яқин, қадрдон эканини ҳис қилдим; шундан кейин, бутун ёз бўйи биринчи марта расм ишлашга иштиёқ туғилди.\n— Айтингчи, нега сиз бундай зерикарли, нашъасиз ҳаёт кечирасиз? — деб сўрадим Белокуровдан, у билан уйга қайтаётиб, — менинг ҳаётим зерикарли, машақақатли, бир хил, чунки мен рассомман, ажиб бир кишиман; мен ёшлик кунларимданоқ ҳасад билан, ўз-ўзимдан норозилик, ўз касбимга ишончсизлик билан азобланиб, асабийлашиб қолганман; мен ҳамма вақт қашшоқ, дарбадарман, аммо сизчи, сиз соғлом, эс-ҳуши жойида одамсиз, помешчиксиз, хўжайинсиз, — нима сабабдан сиз бундай мароқсиз яшайсиз, ҳаётдан жуда оз баҳра оласиз? Нима сабабдан сиз, шу вақтгача, масалан, Лиданими ёки Женяними севиб қолмагансиз?\n— Сиз менинг бошқа хотинни севишимни унутяпсиз, — деб жавоб берди Белокуров.\nУ ўзи билан бирга боғчадаги уйда яшовчи Любовь Ивановнани айтаётган эди. Мен бу тўладан келган, лўппигина, бўрдоқига боқилган ғозга ўхшаш, димоғдор хонимни маржонлар тақиб рус кийимида, зонтик тутиб боғда сайр қилиб юрганини ҳар куни кўрардим. Хизматкор хотин уни гоҳ овқатланишга, гоҳ чойга чақириб турарди. Бу хотин бундан уч йил илгари боғлардаги уйнинг бирини ижарага олиб келган-у, шу бўйича Белокуровникида, яшаб қола берган экан. У Белокуровдан ўн ёшча катта бўлиб, уни ўз ҳукмига жуда бўйсундириб олган. Белокуров уйдан бирор ёққа бормоқчи бўлса, ундан рухсат сўраши лозим эди. Бу хотин кўпинча йўғон, эркакларникига ўхшаш овоз билан йиғлашга тушар, шундай вақтларда мен унинг олдига одам юбориб, агар у йиғлашдан тўхтамаса уйни ташлаб кетишимни билдирар эдим. Шундан кейин у йиғидан тўхтар эди.\nБиз уйга қайтгач, Белокуров диванга ўтириб, қовоғини солиб чуқур ўйга толди, мен эса севиб қолган кишидек, бир оз ҳаяжонланиб залнинг у бошидан бу бошига бориб-келиб турдим. Волчаниновалар ҳақида гапиргим келарди.\n— Лида фақат ўзига ўхшаган, дарди-фикри шифохона ва мактаблар бўлган земство ходимига кўнгил бериши мумкин, — деб гап бошладим. — Оҳ, бундай қиз учун земство ходими бўлишгина эмас, эртакларда айтилганидек, темир кавушни кийиб тўздириш ҳам мумкин. Мисюсь-чи? Қандай латофатли бу Мисюсь!\nБелокуров гап орасида «э-э-э» деб чўзиб, асримизнинг касали — пессимизм ҳақида гапга тушиб кетди. У ишонч билан, мен билан баҳс талашаётгандек бир оҳангда гапирар эди. Юз чақиримлаб бошдан-оёқ бир хил кўринишдаги бўм-бўш қовжираган, гиёҳсиз дашт-биёбонда йўл юриш ҳам кишини рўпарада ўтириб гап сотаётган, қачон туриб кетиши номаълум битта одамдек хафа қилмайди.\n— Гап пессимизмда ҳам, оптимизмда ҳам эмас, — дедим қизишиб, — кишиларнинг юзидан тўқсон тўққизтасининг фаҳм-фаросати йўқлигида.\nБелокуровга бу гап тегиб, хафа бўлди-да, чиқиб кетди.\n— Князь Малозёмово қишлоғида меҳмондорчиликда юрибди, сенга салом айтиб юборди, — деди Лида онасига қаердандир қайтиб келгач, қўлқопини еча туриб. — Кўп қизиқ гапларни сўзлаб берди… Малозёмовода медицина пункти очиш масадасини губерна мажлисида қайтадан кўтаришни ваъда қилди, аммо, умид кам, дейди. — Сўнг менга қараб гап ташлади: — Кечирасиз, бу нарса сизни қизиқтирмаслигини мен ҳамма вақт эсимдан чиқараман.\nМенинг ғашим келиб:\n— Нега энди қизиқтирмас экан? — деб сўрадим елкамни қисиб. — Менинг фикримни билишга сизнинг майлингиз йўқ, аммо, ишонтириб айтаманки, бу масала мени ғоят қизиқтиради.\n— Ҳа. Менимча, Малозёмовода медицина пункти очишнинг ҳеч ҳожати йўқ.\nУнинг ҳам ғаши келиб, менга қаради-да, кўзларини қисиб сўради:\n— Бўлмаса нима керак? Пейзажларми?\n— Пейзажлар ҳам керак эмас. У ерга умуман ҳеч нарса керак эмас.\nУ қўлқопини ечиб бўлди-да, почтадан ҳозиргина келтирилган газетани очди; бир оз вақт ўтгач, афтидан, ўзини тутиб, паст овоз билан гапира бошлади:\n— Ўтган ҳафта Анна деган хотин туғолмай ўлди, агар бирор яқинроқ жойда медицина пункти бўлганда эди, у тирик қоларди. Жаноб пейзажистлар ҳам бу ҳақда қандайдир бир фикрга эга бўлсалар, менимча, ёмон бўлмас эди.\n— Бу ҳақда мен жуда аниқ бир фикрга эгаман, бунга амин бўлинг, — деб жавоб бердим, у бўлса менинг гапимни эшитгиси келмагандек, газета билан юзини беркитиб олди. — Менимча, мавжуд шароитда медицина пунктлари, мактаблар, кутубхоналар, аптекалар халқни асоратга солиш учунгина хизмат қилади. Халқ улуғ бир занжир билан чулғаб ташланган, сиз эса бу занжирни узиш ўрнига унга яна янги ҳалқалар қўшасиз, холос — мана сизга менинг фикрим.\nУ менга назар ташлади-да, истеҳзо билан илжайди, мен эса, асосий фикримни топиб олишга уриниб, гапда давом этдим:\n— Битта Аннанинг туғолмай ўлганининг аҳамияти йўқ. Муҳими шундаки, барча Анналар, Мавралар, Пелагеялар тонг отгандан қоронғи тушгунча белларини букиб ишлайдилар, оғир меҳнат натижасида касалга чалннадилар, умр бўйи оч-яланғоч, касал болалари учун куядилар, бутун умр бўйи ўлимдан, касалликлардан қўрқадилар, умр бўйи даволанадилар, жуда эрта сўлийдилар, барвақт кексайиб қоладилар, охири ифлос бадбўй жойларда жон берадилар; уларнццг болалари катта бўлгач, шу нағмани чаладилар, шу аҳволда юзлаб йиллар ўтади, миллиардлаб кишилар ҳайвонлардан ҳам баттар, фақат бир бурда нон учун, доимий қўрқинч остида яшайдилар. Уларнинг бундай фожиали аҳволда эканликларининг сабаби шундаки, улар маънавий фаолият ҳақида ўйлашга вақт тополмайдилар, ўз қиёфалари ва сиёҳларини хотирга олишга ҳам вақт тополмайдилар. Очлик, совуқ, доимий қўрқинч ва оғир меҳнатлар қор кўчкинларидек уларнинг маънавий фаолиятга интилиш йўлларини тўсиб ташлаганлар ва шу билан кишини ҳаётга рағбатлантирувчи одамни ҳайвондан ажратувчи бирдан-бир ғоядан уларни маҳрум этганлар. Сиз шифохона ва мактаблар билан уларга ёрдамлашмоқчи бўласиз. Аммо, бу билан уларни асоратдан озод қилолмайсиз, аксинча, уларни яна ҳам баттарроқ асоратга соласиз, чунки сиз уларнинг турмушига янги таассублар киргизар экансиз, — улар талабларининг сонини ҳам кўпайтирасиз; малҳамлар, китобчалар учун улар земствога пул тўлашлари, демак, яна ҳам кўпроқ бел букиб ишлашлари лозим эканлигини гапириб ўтирмасак ҳам бўлади.\n— Мен сиз билан тортишмайман, — деди Лида газетани юзидан тушира туриб. — Мен бу гапни аллақачон эшитганман. Сизга фақат битта нарсани айтиб қўймоқчиман: қўл қовуштириб ўтириш керак эмас. Тўғри, биз инсониятни қутқариб қолаётганимиз йўқ, кўп масалаларда хато ҳам қилаётгандирмиз, аммо биз қўлимиздан нимаики келса, шуни қиляпмиз ва биз — ҳақлимиз. Маданий кишининг энг улуғ ва муқаддас бурчи — ўз яқинларига хизмат қилишдир, биз ҳам қўлимиздан келганча хизмат қилишга тиришяпмиз. Бу сизга ёқмайди, албатта, аммо ҳамманинг ҳам кўнглини олиб бўлмайди.\n— Тўғри, Лида, тўғри, — деди онаси.\nЛиданинг олдида у ҳамма вақт ҳайиқиб турар, бирор ортиқча ёки ноўрин сўз айтиб қўйишдан қўрқиб, унинг бетига ташвишли назар ташлар ва ҳеч қачон унга эътироз билдирмас, доимо унинг фикрини маъқуллаб: тўғри Лида, тўғри, дерди.\n— Сизнинг деразаларингиздан тушаётган нур мана шу каттакон боғни ёрита олмаганидек, мужикчасига саводлилик ҳам, ожиз насиҳат ҳам, қочириқлар билан тўлган китобчалар ва медицина пунктлари ҳам на нодонликни ва на халқнинг кўп ўлишини камайтира олмайди, — дедим. — Сиз ҳеч енгиллик келтира олмайсиз, аксинча, бу бечораларнинг ҳаётига аралашиш билан фақат янги эҳтиёжлар ва оғир меҳнагга ундовчи янги сабаблар келтирасиз, холос.\n— Эй, худойим-эй, бирор нарса қилиш керак-ку, ахир! — деди Лида алам билан, унинг сўз оҳангидан, у менинг мулоҳазаларимни аҳамиятсиз бир нарса деб ҳисоблаб, назар-писанд қилмаётганлиги сезилиб турар эди.\n— Кишиларни оғир жисмоний меҳнатдан озод қилиш лозим, — дедим. Улар бутун умрларини далада, печлар ва жомашовлар ёнида ўтказмай, балки ўзларининг маънавий фаолиятлари ҳақида, худо ҳақида ўйлашга ҳам вақт топа олишлари, ўзларининг маънавий қобилиятларини ҳар тарафлама кўргаза олишлари учун улар тортаётган жабр-зулмларни бир оз енгиллаштириш, уларга бир оз тиним бериш лозим. Ҳар бир кишининг маънавий фаолиятдаги бурчи — ҳақиқатни ва ҳаёт маъносини узлуксиз ахтаришдадир. Дағал, машаққатли меҳнатни улар учун нозарур ҳолга келтиринг, уларга, ўзларини озод ҳис қилишлари учун шароит туғдиринг, ана шунда сиз бу китобчалар ва аптечкаларнинг, ҳақиқатда, қандай масхарабозлик эканлигини англайсиз. Киши ўзининг ҳаётдаги ҳақиқий бурчини англар экан, уни бу бўлмағур нарсалар эмас, дин, илм ва санъатларгина қониқтира олади.\n— Меҳнатдан озод қилиш? — деб истеҳзо билан гап ташлади Лида. — Бу мумкинми, ахир?\n— Мумкин. Улар қилаётган меҳнатнинг бир қисмини ўз зиммангизга олинг. Биз ҳаммамиз, шаҳар ва қишлоқ аҳолилари, ҳеч кимни истисно қилмасдан, умуман инсоният томонидан жисмоний эҳтиёжларини қондириш учун сарфланаётган меҳнатни ўзаро тенг бўлиб олишга рози бўлганимизда эди, бизларнинг ҳар биримиз бир кунда икки-уч соатдан ортиқ ишламаган бўлардик. Ахир ўйлаб кўринг-а, биз ҳаммамиз, бойлар ҳам, камбағаллар ҳам бир кунда фақат уч соатгина ишлаймиз, қолган вақтимиз бўш. Яна ўйлаб кўринг, биз ўз гавдамизга камроқ тоби бўлиш, меҳнат машаққатларини камроқ тортиш учун қўл меҳнатининг ўрнини босадиган машиналар ихтиро қиламиз, ўз эҳтиёжларимиз сонини имкон борича камайтиришга тиришамиз. Анна, Мавра, Пелагеялар каби болаларнинг соғлиқлари устида доимий жон куйдирмаслигимиз учун биз ўзимизни ва совуқдан, очлик даҳшатидан қўрқмасликлари учун болаларимизни чиниқтириб борамиз. Тасаввур этинг, биз шифоланиб юрмаймиз, аптекалар, тамаки фабрикалари ва ароқ заводлари қурмаймиз, — натижада бизда қанча вақт бўш қолади! Бу вақтни эса биз ҳаммамиз биргалашиб илмга, санъатга бағишлаган бўлур эдик. Мужиклар гоҳо жамоат жам бўлиб йўлларни тозалаганларидек, биз ҳам ҳаммамиз биргалашиб, жамоат жам бўлиб, ҳақиқатни, ҳаётнииг маъносини ахтарган бўлар эдик, ҳамда, — мен бунга аминманки, — ҳақиқат тезда очилган, кишилар бу изтиробли ўлим ваҳимасидан, ҳаттоки ўлимнинг ўзидан ҳам қутулган бўлур эди.\n— Бироқ сиз ўз фикрингизга ўзингиз қарши чиқяпсиз, — деди Лида. — Сиз илм, илм дейсизу, ўзивгиз саводхонликни инкор этасиз.\n— Киши фақат қовоқхоналар эшигига осилган вивескаларни ва аҳён-аҳёнда ўзи тушунмайдиган китобларни ўқийдиган саводхонлик бизга керак эмас, — бундай саводхонлик бизда Рюрик замонларидан бери давом этиб келмоқда, Гоголнинг Петрушкаси аллақачонлардан бери ўқишни билади, ҳолбуки қишлоқ аҳолиси Рюрик замонида қандай бўлса, ҳозир ҳам шундай. Саводхонлик эмас, маънавий фаолиятни кенг миқёсда юзага келтириш учун озодлик керак. Мактаблар эмас, университетлар керак.\n— Сиз медицинани ҳам инкор қиляпсиз-ку.\n— Ҳа. У касалликларни даволаш учун эмас, уларни фақат табиат ҳодисалари сифатида ўрганишгагина керак бўлур эди. Даволаганда ҳам, касалликларни эмас, уларнинг сабабларини йўқотиш керак бўларди. Асосий сабаб бўлмиш жисмоний меҳнатни йўқотинг, ана унда касалликлар ҳам бўлмайди. Мен даволаш билан шуғулланувчи илмни ҳеч инобатга олмайман, — дедим ҳаяжонланиб. — Илм ва санъатлар, агар улар ҳақиқий бўлса, муваққат, айрим мақсадларга эмас, абадий ва умумий мақсадларга интиладилар ва улар ҳақиқатни, ҳаётнинг маънисини қидирадилар, худони қидирадилар, уларни кундалик эҳтиёж ҳам воқеаларга, аптечка ва кутубхоналарга боғлаб қўйилганда эса, улар ҳаётни мураккаблаштириб, мушкуллаштириб юборадилар, холос. Бизда кўп медиклар, фармацевтлар, юристлар бор, саводли кишилар кўпайди, аммо биологлар, математиклар, файласуфлар, шоирлар эса, бутунлай йўқ. Бутун ақл, бутун ғайрат муваққат, ўткинчи эҳтиёжларни қондиришга қаратилган… Олимларнинг, ёзувчиларнинг, рассомларнинг ишлари юришган, уларнинг шарофати билан ҳаёт қулайликлари кундан-кунга ортиб бормоқда, кишиларнинг жисмоний талаблари кўпаймоқда, аммо шунга қарамай ҳақиқат ҳали жуда йироқ, инсон илгаригидек энг ваҳший, энг нопок жониворлигича қолиб келмоқда ва бу ҳаммаси аксар инсониятнинг бузилишга, ҳаёт қобилиятини абадий йўқотишга яқинлашиб бораётганидан дарак беради. Бундай шароитда рассбмнинг ҳаёти ҳеч қандай маънога эга эмас, у қанчалик истеъдодли бўлса, унинг роли ҳам шунчалик ажиб ва мавҳум. Негаки, ўйлаб кўрилганда, у мавжуд тузумни ёқлар экан, мазкур нопок ваҳший жониворга эрмак тайёрлаш учун ишлайди, холос. Мана шунинг учун ҳам мен ишлашни истамайман ва ишламайман ҳам… Ҳеч нарсанинг кераги йўқ, майли бутун борлиқ, жаҳаннамга қуласин!\n— Мисюска, — чиқиб тур, — деди Лида синглисига афтидан, менинг сўзларимни ёш қиз учун зарарли ҳисоблаб.\nЖеня опасига ва онасига маъюс боқди-да, чиқиб кетди.\n— Бундай ёқимли гапларни, одатда, кишилар ўз бепарволикларини оқламоқчи бўлган вақтларида айтадилар, — деди Лида. — Шифохона ва мактабларни инкор қилиш, даволаш ва ўқитишдан кўра енгилроқ, албатта.\n— Сиз ишламайман деб пўписа қиляпсиз, — деб давом этди Лида. — Чамаси, сиз ўз асарларингизни жуда қадрласангиз керак. Баҳслашишни тўхтатиб қўя қолайлик, биз сиз билан ҳеч қачон келиша олмаймиз, чунки сиз ҳозир шундай нафрат билан баҳо берган шифохоналар ва мактабларнииг энг мукаммал бўлмаганини ҳам мен дунёдаги барча пейзажлардан афзалроқ кўраман. — Шу заҳотиёқ, онасига қараб, бутунлай бошқа оҳангда гапира бошлади: — Князь бизникига келиб-кетгандан бери жуда ориқлаб, ўзгариб кетибди. Уни Вишига юборяптилар.\nЛида мен билан гаплашмаслик учун онасига князь ҳақида гапираётган эди. Унинг юзлари ёнар ва ўзининг ҳаяжонланганини яшириш учун, яқиндан кўрадиган кишига ўхшаб столга энгашиб олиб, ўзини газета ўқиётган қилиб кўрсатмоқчи бўлар эди. Менинг бу ерда туришим ўнғайсиз эди. Мен хайрлашдим-да, уйга қараб жўнадим.\nТашқарида жимжитлик; ҳовузнинг нариги бетидаги қишлоқ аллақачон уйқуга толган, биронта ҳам шуъла кўринмайди, фақат ҳовуздагина юлдузларнинг сўниқ акси милтиллаб кўринарди. Шердор дарвозанинг олдида кўзатиб қўйиш учун, Женя мени кутиб тик турар эди.\n— Қишлоқдагилар ҳаммаси уйқуда, — дедим унга, қоронғида унинг юзига назар ташлаб, унинг менга тикилган қоп-қора маъюс кўзларини кўрдим. — Қовоқхоначи ҳам, от ўғрилари ҳам баҳазур ухламоқда, биздай туппа-тузук кишилар, бир-биримизнинг ғашимизга тегамиз, тортишамиз.\nМаъюс август кечаси, — чунки куз ҳиди келиб қолган; тўқ қизил булут билан ўралиб чиқиб келаётган ой йўлни ва унинг атрофидаги қоп-қора ерларни аранг ёритарди. Тез-тез юлдузлар учиб-туради. Женя йўлда ёнгинамда борар ҳамда дегадир уни қўрқинчга солаётган учиб тушаётган юлдузларни кўрмаслик учун осмонга қарамасликка тиришар эди.\n— Менимча, сиз ҳақлисиз, — деди у шабнамдан титраб. — Агарда кишилар ҳаммалари биргалашиб маънавий фаолиятга берилганларида эди, улар тезда ҳамма нарсани билиб олган бўлар эди.\n— Албатта. Бизлар — табиатнинг энг олий маҳсулимиз, агарда, ҳақиқатан ҳам биз кишилик улуғ истеъдодининг бутун куч-қувватини англаб, фақат олий мақсадлар учун яшасак, биз худога яқинлашиб қолган бўлардик. Аммо, ҳеч қачон бундай бўлмайди, инсоният бузилади, улуғ истеъдодлардан асар ҳам қолмайди.\nДарвоза кўзга кўринмай қолгач, Женя тўхтади-да, шошиб-пишиб менинг қўлимни сиқди.\n— Хайрли кеч, — деди титраб, у фақат битта кўйлакда бўлиб, совуқдан жунжиб турар эди. — Эртага келинг.\nЎзимдан ҳам, кишилардан ҳам норози, асабий бир ҳолда ёлғиз қолишни ўйлаб, ваҳимага тушдим, энди мен ҳам учиб тушаётган юлдузларга қарамасликка тиришар эдим.\n— Яна бирпасгина мен билан бўлинг, — дедим. — Илтимос қиламан.\nМен Женяни севар эдим. Эҳтимолки у мени кутиб олиш ва кузатиб қўйишлари учун, менга меҳр ва завқ билан боқишлари учун севган бўлсам. Унинг рангпар чеҳраси, ингичка бўйни, нафис қўллари, унинг. нозиклиги, бекор юриши — ҳаммаси мен учун нақадар таъсирли эди. Унинг ақли-чи? Менинг гумонимча у ниҳоятда ақлли бўлиб, жиддий, гўзал, мени ёмон кўрувчи Лидадан бошқачароқ фикр юрйтгани туфайли, унинг масалага қарашларининг расолиги мени ғоят завқлантирар эди. Женя мени рассом сифатида яхши кўрарди. Мен унинг қалбидан ўз истеъдодим билан жой олган эдим. Мен фақат Женя учун ишлашни истар ва у ҳақда ширин хаёлларга чўмар эканман, уни шу дарахтлар, шу туман далалар, шу гўзал тонг устидан, мен ўзимни унинг бағрида умрбод ёлғиз, кераксиз деб ҳис қилган мана шу ажойиб, жозибадор табиат устидан мен билан бирга ҳукмронлик қилувчи ўзимнинг жажжи маликам деб ўйлар эдим.\n— Яна бир оз тўхтанг, — деб ёлбордим. — Ўтинаман сиздан.\nМен пальтомни ечиб, унинг совқотган елкасига ёпдим. У эркак пальтосида ғалати кўринишдан хавфсираб кулдида, пальтони елкасидан тушириб юборди. Шу топда мен уни қучоқлаб олдим, унинг юзи, елкалари, қўлларидан эҳтирос билан ўпа бошладим.\n— Эртагача хайр! — деб шивирлади у ва кеча сукунатини бузишдан қўрққандек, астагина мени қучоқлади. — Биз уйда бир-биримиздан ҳеч нарсани яширмаймиз, мен ҳозироқ ҳаммасини ойимга ва опамга айтиб беришим керак… Бу жуда қўрқинчли. Ойим-ку майли-я, ойим сизни яхши кўради, аммо Лида!\nУ дарвоза томон чопиб кетди.\n— Хайр! — деб қичқирди у.\nКейин мен бирпас унинг чопиб кетаётганини эшитиб турдим. Менинг уйга кетгим келмасди, борганда ҳам нима қилардим. Бир оз ўйлаб турдим-да, Женя яшайдиган ёқимли, содда, ўз болохонасининг ойналари билан менга қараб, бутун аҳволимни тушунаётгандек бўлиб кўринган эски уйга яна бир қараш учун аста-секин орқага қайтдим. Мен айвон олдидан ўтиб, lown tennis ўйнайдиган майдонча четида, эски қайрағоч тагида, қоронғи жойда турган скамейкага ўтириб, шу ердан уйга қараб ўтирдим. Мисюсь турадиган болохонанинг ойналарида аввал ёрқин нур ярқиради-да, сўнг осойишта яшил рангга айланди, — лампага қалпоқ қўйилди, соялар тебраниб кетди… Бутун қалбимни меҳр, сукунат ва ўзимдан мамнунлик — бировга кўнгил қўёлганлигим ва сева олганлигимдан мамнунлик қоплаган эди, аммо, айни вақтда, мендан бир неча қадам нарида, шу уйнинг хоналаридан бирида мени ёқтирмовчи, балки менга нафрат билан қаровчи Лида яшаётганини ўйлаб ўнғайсизланар эдим. Мен Женя чиқиб қолмасмикин, деб кутиб ўтирардим, диққат билан қулоқ солардим, менга худди болохонадагилар гапиришаётгандек бўлиб туюлар эди.\nБир соатча вақт ўтди. Яшил нур сўнди, соялар ҳам кўринмай қолди.\nЭнди ой баландда, уйнинг тепасида порлаб, жимликка ботган боғчани, йўлчаларни ёритиб турар, уй олдидаги гулзорга ўтқазилган картошка гуллар, атир гуллар бир ранглидек бўлиб кўринар эди. Совуқ тобора зўрайиб борарди. Мен боғчадан чиқдим-да, йўлдан пальтомни топиб олиб, шошмасдан уйга қараб жўнадим.\nМен эртаси куни тушдан кейин Волчаниноваларникига келганимда, боғчага қараган ойнавонли эшик ланг очилиб ётарди. Мен шу топда гулзор орқасидаги майдончами ёки хиёбонлардан биридами Женя кўриниб қолишини ёки хоналардан биридан унинг овози эшитилиб қолишини кутиб, айвонда бир оз ўтирдим; кейин меҳмонхонага ўтдим. Биронта ҳам одам кўринмас эди. Меҳмонхонадан ўтиб узун йўлакдан олдинги хонага чиқдим, кейин яна орқага қайтдим. Бу йўлакда бир нечта эшик бўлиб, уларнинг биридан Лиданинг овози келиб турарди.\n— Бир жойда олақарғага… худо… — дерди у баланд овоз билан чўзиб, афтидан диктовка қилаётган бўлса керак. — Худо бир парча пишлоқ берибди… Бир жойда олақарғага… Ким у? — қичқириб сўради у бирдан, менинг оёқ товушимни эшитиб.\n— Э! Кечирасиз, ҳозир сизиинг олдингизга чиқолмайман, мен Даша билан машғулот ўтказяпман.\n— Екатерина Павловна боғчадамилар?\n— Йўқ, улар синглим билан Пенза губернасига, холамларникига кетдилар. — Бир оз жим тургач: — Қишда эса, улар чет элларга саёҳатга боришса керак… — деб қўшиб қўйди у, — бир жойда олақарғага ху-удо бир парча пишлоқ берибди… Ёзиб бўлдингми?\nМен олдинги хонага чиқдим ва ҳеч нарсани ўйламай у ердан ҳовузга ва қишлоққа тикилйб турдим, менинг қулоғимга эса:\n— Бир парча пишлоқ… Бир жойда олақарғага худо бир парча пишлоқ берибди… — деган овоз эшитиларди.\nШу билан мен қўрғонни ташлаб бу ерга биринчи бор келган йўлим билан қайтиб кетдим. Фақат илгаригининг аксича, аввал уйнинг ёнидан ўтиб ҳовлидан боғчага, сўнг арғувон дарахтлари хиёбонидан… Бу ерда орқамдан бир бола қувлаб етиб, қўлимга бир хат тутқазди. «Мен ҳаммасини опамга сўзлаб бердим, у сиз билан ажралишимни талаб қиляпти, — деган сўзни ўқидим. — Мен опамнинг измидан чиқиб, уни ранжитишга қодир бўла олмас эдим. Тангри сизга бахт йўлласин, Мени афв этинг. Онам ва мен хун-хун йиғлаётганимизни билсангиз эди!»\nСўнг қоронғи арча хиёбони, қулаган девор… Илгари жавдар яшнаб турган, беданалар сайраган далада ҳозир сигирлар, тўшовига чалкашган отлар дайдиб юради. Унда-бунда баландликларда кузги экинлар кўкариб кўринади.\nМенинг вужудимни кундалик ҳушёр кайфият чулғаб олди, Волчаниноваларникида айтган ҳамма гапларимни ўйлаб ўз-ўзимдан уялиб кетдим, шундан кейин ҳаёт илгаригидек зерикарли бўлиб қолди. Уйга қайтиб келиб, нарсаларимни жойлаб, кечқурун Петербургга қараб жўнадим.\nБундан кейин мен Волчаниноваларни ҳеч кўрмадим. Яқинда, Қримга кетаётганимда мен вагонда Белокуровни кўриб қолдим. У илгаригидек бели бурма камзул ва кашта гулли кўйлак кийган бўлиб, мен ундан ҳол-аҳвол сўраганимда у: «сизнинг дуоларингиз билан» деб жавоб қилди. Биз суҳбатлашишга бошладик. У ўз ер-мулкини сотиб, бошқа кичикроғини олибди ва Любовь Ивановна номига ёздирибди. Волчаниновалар ҳақида у жуда оз маълумот берди. Унинг айтишича, Лида қадимгидек Шелковкада яшар, мактабда болаларга дарс берар экан; у аста-секин, ўзига ёққан кишилардан тўгарак ташкил қилибди. Улар ўзларидан кучли бир партия тузиб, охирги земство сайловларида шу вақтгача бутун уездни ўз қўлида ушлаб турган Балагинни «қулатиб» юборишибди. Женяга келганда, Белокуров унинг ўз уйида яшамаётганини, қаердалиги номаълум эканини гапирди.\nМен энди болохонали уйни унута бошладим. Фақат гоҳ-гоҳ ёзиб ёки ўқиб ўтирган пайтларимда, тўсатдан, деразадан кўринган яшил нурми ёки севги хаёлларига берилиб совқотган қўлларимни бир-бирига ишқалаб уйга қайтаётган вақтларимдаги тинч далада, кеча сукунатини бузиб, янграган ўзимнинг оёқ товушимми беихтиёр ёдимга тушиб кетади. Бундан ташқари, ёлғизлик тинкамни қуритган, қайғу гирдобига чўмган чоғларимда болохонали уй хотиримга ғира-шира келади, шундан кейин негадир, секин-аста, мени кимдир эслаётгандек, мени кутаётгандек ва мен у билан учрашадигандек бўлиб туюлади…\nА. Ўринбоев таржимаси\nКейинги → Кейинги: Ашраф Аҳмедов. Вольтер ва Улуғбек


КХДР ВА ЖАНУБИЙ КОРЕЯ РАҲБАРЛАРИ 27 АПРЕЛДА УЧРАШИШАДИ\nШимолий Корея етакчиси Ким Чен Ин ва Корея Республикаси Президенти Мун Чжэ Ин жума, 27 апрель куни, икки мамлакатнинг демаркация чизиғида учрашади. Бу ҳақда Reuters хабар берди.\nМаълум қилинишича, икки мамлакат етакчиларининг қуролсизлантирилган ҳудуддаги учрашувидан сўнг, Жанубий Корея фахрий гвардияси сиёсатчиларга музокаралар ўтказиладиган жойга қадар ҳамроҳлик қилиб боради. Музокаралар эса Тошкент вақти билан соат 6:40да бошланади. Кутилишича, мамлакатлар етакчилари саммит якунлари бўйича қўшма ҳужжатни имзолайди.\nХориж ОАВнинг хабар беришича, КХДР раҳбари Ким Чен Ин ва Жанубий Корея Президенти Мун Чэ Ин Корея яриморолини ажратиб турувчи демаркацион чизиқ ҳудудида биргаликда дарахт экишади.\nХабарда айтилишича, саммитдан сўнг мамлакатлар раҳбарлари 1953 йили —уч йиллик Корея уруши якунланган йил ўсишни бошлаган қарағай дарахтини экишади. Дарахт олдига эса «Тинчлик ва тараққиёт дарахти» ёзуви туширилган тош ўрнатилади. Дарахт учун тупроқ Жанубий Кореянинг Чежудо оролидаги Халласан тоғи ва КХДРнинг Хитой билан чегарасида жойлашган Пэктусан вулқонидан олиб келинган.


«Уларнинг сочлари қорайиб, янги тишлари ўсиб чиқмоқда...» — 80 ёшли қизи қарамоғидаги 120 ёшни қоралаган онахон\n20:09 / 04.09.2019\nИнсон туғилади, яшайди ва дунёдан кўз юмади. Бу ҳаёт цикли. Кимдир бир йил, кимдир олтмиш йил умр кўрса, яна кимдир бир асрдан ортиқ вақт умргузаронлик қилади. Олимлар узоқ умр кечиришни турли сабабларга боғлашади. Уларнинг аксари соғлом ҳаёт, жисмоний машқлар билан мунтазам шуғулланиш ва тўғри овқатланишни узоқ умр кўриш омиллари сифатида келтиради. Теологик назарияларда эса руҳий сокинлик узоқ умр кечиришнинг гарови экани тушунтирилади.\nАҳолиси узоқ умр кечириши бўйича юқори рейтингларни Монако, Япония, Сингапур ва Исландия каби денгизбўйи мамлакатлари эгаллайди. Бу мамлакатларда одамлар ўртача 85-89 йил яшашади. Юз ёшдан ошган фуқаролар сони бўйича ҳам мазкур давлатлар юқори кўрсаткичларга эга.\nМаълумотларга кўра, Ўзбекистонда одамлар ўртача 73,3 йил умр кўради. Юздан ошган фуқаролар сони ҳам йилдан-йилга ошиб бормоқда. Мана шундай юртдошларимиздан бири сал кам 120 ёшни қаршилаган, Бухоро вилояти Ғиждувон туманида яшовчи онахон Райҳон Дилова бўлади. Биз ушбу онахоннинг невараси Худоберди Холов билан суҳбатлашдик.\nУнинг айтишича, Райҳон хола асли Бухоро вилояти Вобкент туманида туғилган, кейинроқ Ғиждувонга кўчиб ўтган. Райҳон холанинг бир опаси ва икки синглиси бўлган, улар ёруғ оламни тарк этишган. Турмуш ўртоғи Билбек Норов ҳам 1993 йили 93 ёшида оламдан кўз юмади. Уларнинг икки қизи бўлган. Катта қизи вафот этган, кичкина қизи Холбиби Холова 1940 йилда туғилган ва ҳозирда ҳаёт. Райҳон холанинг 30 нафар чевараси ва 8 нафар эвараси бор.\n«Қариндош-уруғлар энамизнинг ҳолидан хабар олиб туришади. Бундан ташқари, ҳар байрамда қўни-қўшнилар, ҳокимликдаги мутасаддилар ва маҳалла фуқаролар йиғини вакиллари уларни йўқлаб туришади.\nЭнамизнинг қулоқлари эшитмайди, кўзлари деярли кўрмайди, лекин шунга қарамай, анча дадил. Бизни ҳидимиздан таниб оладилар.\nЭрталаб уйғонгач, бир коса ширин чой ичадилар. Тушликда суюқ овқат тановул қиладилар. Соат 16:00лар атрофида бир дона уй тухуми ейдилар. Кечки овқатга эса бақувватроқ бўлган бирор гўштли овқат тайёрлаб берамиз. Чучвара, сомса ва паловни хуш кўрадилар. Меваларни ҳам доим севиб истеъмол қиладилар.\nШифокор игнасини ёқтирмайдилар. 2011 йил озгина шамоллаганларида даволатдик. Шундан бери, Яратганга шукр, соғ-саломатлар. Ҳозирда уларнинг сочлари қораймоқда, янги тишлари ўсиб чиқмоқда, овозларида ҳам тиниқлашиш кучайган. Юз ёшдан ошса инсонда шу ҳолат кузатилар экан-да. Илоҳим бизнинг бахтимизга соғ-омон юрсинлар», - дейди невараси Худоберди Холов.\nЯқинларининг айтишича, Райҳон Дилова узоқ йиллар қишлоқ хўжалиги ишлари билан банд бўлган, колхозларда ишлаган. Тинмай меҳнат қилган онахон ҳозир ҳам ташқарига чиқиб табиат қўйнида дам олиб туришни канда қилмайди. Биз ҳам Райҳон Диловага саломатлик тилаб, яқинлари бахтига умрлари янада узоқ бўлишини ва Гиннесснинг рекордлар китобига киришини тилаб қоламиз.\n(Райҳон Дилованинг яқинда олинган биометрик паспортларида туғилган куни биринчи январь қилиб кўрсатилган. Қизининг айтишича, бу тахминий сана ҳисобланади, лекин унинг туғилган йили 1900 йиллиги аниқ).\nЗафарбек Солижонов суҳбатлашди\n21:33 / 04.02.2020\nМатематика бўйича халқаро олимпиадада ғолиб бўлган йигитнинг отасини нима ранжитди?\n20:44 / 16.01.2020\nБухородан кимлар Олий Мажлис Сенати аъзолари этиб сайланди?\n18:33 / 10.01.2020\nИслом маданияти пойтахти Бухорода ўтказиладиган туристик тадбирлар ҳақида маълумот берилди\n20:22 / 27.11.2019\nБухоро туманида наъматак етиштириш ва қайта ишлаш комплекси ишга тушади


WikiLeaks вакиллари аҳдидан қайтмоқчи эмас\nПолша бош вазири Доналд Туск WikiLeaks сайтида эълон қилинган АҚШ дипломатларининг махфий ëзишмалари АҚШ ва иттифоқчилар орасидаги муносабатларда "иллюзияларга барҳам бергани"ни айтди.\n- Турли давлатлар, хусусан, Америка каби Полшага энг яқин иттифоқчи давлатлар ўртасида илюзиялар барҳам топгани муаммоси мавжуд. Мен ҳақиқатан ҳам ошкор қилинган ҳужжатлар АҚШ ва Полша ўртасидаги муносабатларни мураккаблаштирганидан жиддий хавотирдаман, - деди Полша бош вазири Доналд Туск.\nАйни пайтда Британияда ҳибсга олинган WikiLeaks соҳиби Жулиан Ассанжнинг кейинги тақдири 14 декабрга қолдирилди. Шу куни Британия маҳкамаси Ассанжни Швецияга бериш ë бермасликни ҳал қилади. Сешанба кунги суд ана шундай қарор қабул қилди.\nАссанж Швеция адлияси тарафидан аëлларни зўрлашда айбланмоқда.\nWikiLeaks нашрининг 39 ёшли соҳиби Ассанж эса ўзига қўйилган айбловларни рад қилмоқда.\nАссанжнинг адвокати Марк Стивенс Британия судида адолат қарор топишига ишонади.\n- Британия адлия тизими сиëсатчилар таъсиридан ҳолидир¸ бизнинг ҳакамлар тарафкашлик қилмайдиган ҳолис ва адолатли ҳакамлардир. Бир кун келиб швед адлия тизими ҳақида шундай гапларни айтишимдан умид қиламан, - деди адвокат.\nАйни вақтда WikiLeaks сайти вакиллари Аcсанж қамоққа олинганига қарамасдан, АҚШ давлат департаменти махфий ҳужжатларини ошкор қилишда давом этаверишини билдирди.


Габриэль Гарсиа Маркес. Кунларнинг бирида (ҳикоя) | www.ziyouz.uz\nБош саҳифа Жаҳон насри онлайн антологиясиГабриэль Гарсиа Маркес (1928-2014; Колумбия)Габриэль Гарсиа Маркес. Кунларнинг бирида (ҳикоя)\nГабриэль Гарсиа Маркес. Кунларнинг бирида (ҳикоя)\nЁғингарчиликсиз келган илиқ душанба тонги ҳам ўтди. У қадар юқори малакали бўлмаган тиш доктори Аурелио Эсковер жуда эрта уйғониб, соат олтида офисини очди. У ҳанузгача шакл берилишини кутиб ётган нотўғри тишларни шиша идиш ичидан олиб пластир қолипга солиб кўра бошлади. Кўрсатилган тартиб бўйича ишлаш учун ўлчов асбобларини стол устига қўйди. У ёқасиз йўл-йўл кўйлак кийиб олган, бўйни тилла илматугма билан ёпилган ва бунга қўшимча равишда боғичли боғлама тақиб олгани учун нафаси нақ бўғилиб қолаёзгандек эди. У қад-қомати тик ва озғиндан келган бўлиб, шу кўринишида бир наъви кар-соқов одамдек таъсурот қолдирарди. У одатда нарсаларини тартибга солаётганида, тиш дрилини дентал стул ёнига итариб борар ва нотўғри тишларга у билан сайқал берарди. Гарчи у кўринишидан ҳеч нарсани ўйламаётгандек туюлар, тиш дрили унга керак бўлмаганда ҳам уни оёқлари билан тўхтовсиз босиб ишлатарди.\nСоат саккиздан ўтгандагина деразадан осмонга тикилиш учун озгина вақт ишини тўхтатди. Ташқарига афтода боқаркан, қўшни уй эшиги юқорисида қуёш тафтида ўзини қуритаётгандек ўйчан турган иккита бургутга кўзи тушди. Афтидан тушдан кейин яна ёмғир ёғса керак деган ўйда у ишини давом эттира бошлади. Ўн бир ёшли ўғли чинқироқ овоз билан уни фикридан чалғитди:\n– Майор, сиз уни тишини олиб қўя оласизми ёки йўқми, шуни билмоқчилар?\n– Мени бу ерда эмаслар деб айт.\nАурелио Эсковер тилла тишга оро бераётган эди. У тишни қўлида ушлаб туриб ярим ёпиқ кўз билан текширарди. Шу пайт ўғли нариги хонадан яна қичқириб келди.\n– Улар айтдики, сиз шу ерда экансиз, чунки, овозингизни эшитибдилар.\nУ бир муддатга тишни текшириб турди. Ишини тугатгандан сўнг, қўлидагиларни стол устига қўйди-да, деди:\n– Жуда яхши бўлибди-да.\nАурелио Эсковер тиш дрилини яна қайта ишлата бошлади. Нарсаларини сақлайдиган жавон қутиси ичидан бир неча бўлак бридж олди ва яна тилла тишга сайқал беришни давом эттирди.\n– Яна нима?..\n– Улар ҳали ҳам ўз фикрларини ўзгартирмадилар, – сўзини давом этди бола. – Улар айтадиларки, агар сиз уларнинг тишини олиб қўймасангиз, сизни отиб ташлар эканлар.\nУ шошилмасдан мутлақо босиқлик билан жойидан қўзғолиб тиш дрилининг педалини босишни тўхтатди ва уни стулдан нарироқ суриб йўлдан ҳамма нарсани олиб ташлади. Сўнг хонанинг ўртасида туриб олдида ўғлига қараб деди:\n– Яхши. Айт, уларга кириб мени отсинлар.\nУ жавон четига бир қўли билан суяниб, бир қўлида эшик қаршисидаги стулни айлантириб турарди. Майор эшик остонасида пайдо бўлди. Уни юзини чап тарафини соқоли олинган, бошқа тарафи эса аксинча, оғриқдан шишган ва чамаси беш кунлик олинмаган соқолда эди. Аурелио Эсковер унинг маъюс кўзларидан у узоқ тунларни оғриқ билан ўтказганлигини кўрди. У жавонни бармоқлари билан ёпаркан, мулойимлик билан:\n– Ўтиринг, – деди.\n– Хайрли кун! – деди майор.\n– Хайрли кун, – истамайгина жавоб қилди у.\nКеракли асбоблар стерилизация учун қайнаётган вақтда, майор ўриндиқнинг бош қўядиган жойига бошини қўйиб ўрнашиб олди ва ўзини бироз яхшироқ ҳис қилгандек бўлди, аммо ҳали-ҳамон совуқ нафас оларди. У Аурелио Эсковернинг офисига кўз югуртирди. Ёғочдан ясалган ўриндиқ, оёқ билан босиб ишлатиладиган тиш дрили, керамикадан бутилкалар ва шиша идишлар, ҳамма-ҳаммаси жуда эскирган эди. Ўриндиқ қаршисида елкагача узунликда тутилган эски мато парда турарди. Майор, доктор яқинлашаётганини кўриб, оғзини йиртгудек очди. Аурелио Эсковер уни бошини чироқ тарафга бурди. Инфекция тушган тишни яхшилаб текширгач, эҳтиёткорлик билан қўлини букиб, майорнинг жағини ёпаркан:\n– Анистезиясиз бўлади, – деди.\n– Нима учун?..\n– Чунки сизда маддалаган жой бор.\n– Тушунарли, – деди майор докторнинг кўзларига қараб ва кулишга ҳаракат қилди.\nАурелио Эсковер бўлса, унга илжайиб ҳам қўймади. У иш столидан стирилланиб бўлган асбобларни олиб келиб, қайноқ сув ичидан бир жуфт қисқични олди. У ўз ишини шошмасдан хотиржамлик билан бажарарди. Оёқ кийимини учи билан туфдонни майорга яқинроқ жойга итариб юбораркан, қўлини ювиш учун тагига чиноқ қўйилган жўмрак ёнига борди. У ишларини ҳаммасини одатий хотиржамликда, ҳатто майорнинг юзига ҳам қарамаган ҳолда бажарарди. Бироқ майор ундан кўз узгани йўқ эди.\nБеморнинг оғриётган тиши кеч ниш урган ақл тиши бўлиб чиқди. Доктор оёқларини сал очиб, иссиқ қисқич билан оғриқ тишни қисди. Майор ўриндиқ тутқичини маҳкам ушлаб олиб, оёқларида бутун кучини жамлаб, вужудини қотириб турди ва шу онда буйрагида муздек бўшлиқни ҳис қилди, бироқ бир оғиз ҳам овоз чиқармади. Доктор ишини тугатиб, майордан нарироқ туриб олди-да, хушмуомилалик билан бўлмаса-да, ҳеч қандай гинасиз деди:\n– Ана энди сиз бизга йигирматалик ўлик одам расми туширилган пулдан тўлайсиз-да.\nМайор жағ суякларини ғичирлаганини ҳич қилди. Унинг кўзлари жиққа ёшга тўлганди. У ўриндиққа оғриқ тиши олиб ташланганлигини ҳис қилмагунча нафас олмасдан ўтираверди. Ниҳоят, кўз ёшлари орқали буни ҳис қилди. Энди унга беш кунлик изтиробли тунлар бегона, чунки у азобли оғриқлардан фориғ бўлганди. Терга ботиб чарчаб қолган майор узуненгли кўйлагини тугмаларини ечиб, шимини чўнтагидан дастрўмолчасини олди. Аурелио Эсковер эса унга дастрўмолчаси ўрнига тоза мато узатаркан:\n– Кўз ёшларингизни артиб олинг, – деди.\nМайор докторнинг талабини зудлик билан бажо қилди. У совуқ терлашдан энди қалтирарди. Аурелио Эсковер қўл юваётганида чиноқнинг юқори бурчагида чанг босган ўргимчак тўрида болалаган ўргимчакни ва ўлик ҳашоратларни кўрди. У орқасига ўгирилиб майорга деди:\n– Уйқуга ётишдан олдин намакоб билан оғзингизни чайинг.\nМайор ўрнидан туриб тугмасини ҳам қадамасдан хайр дея эшик томон юраркан:\n– Ҳисобни жўнатинг, – деди.\n– Сизгами, ё шаҳарча маъмуриятигами? – уни пул тўламасдан чиқиб кетаётгани Аурелио Эсковернинг энсасини қотирди.\nМайор ортига ҳам қарамасдан эшикни ёпди ва ташқариги ойнадан кўриниш бераркан, деди:\n– Бу сизнинг саломингизга яраша алик.\nИнглиз тилидан Шерзод Комил Халил таржимаси\n← Аввалги Аввалги Озод Мўъмин Хўжа. Юрак-бағри бутун (фантастик ҳикоя)\nКейинги → Кейинги: Аветик Исаакян. Қалб мантиғи (ҳикоя)


Хамсат Ул-Мутаҳаййирин ҳақида — У ким, бу нима — QOMUS.INFO\nQOMUS.INFO > Х ҳарфи > ХАМСАТ УЛ-МУТАҲАЙЙИРИН\n«ХАМСАТ УЛ-МУТАҲАЙЙИРИН» — Алишер Навоий томонидан унинг пири ва устози Абдураҳмон Жомий вафоти муносабати билан 1494 й. да ёзилган, адабиётнинг хотира турига оид асар номи.\n«Хамсат ул-мутаҳаййирин улМ.» ибораси «ҳайратланарли бешлик» маъносида. Жомий 14-а. нинг 40-й. лари охири ва 50-й. ларида Самарқандда Улуғбек мадрасасида, сўнг бошқа мадрасаларда ўқиб юрар экан, дарсларни яхши ўзлаштиришда у бошлиқ 5 талаба «Хамсат ул-мутаҳаййирин улМ.» деб ном чиқарган. «Хамсат ул-мутаҳаййирин улМ.» деганда одатда 5 ёруг юлдуз (аниқроғи, сайёралардан Аторуд, Зуҳра, Миррих, Муштарий, Зуҳал) кўзда тутилади. Бунда Навоий ўша иборадан фойдаланган.\n«Хамсат ул-мутаҳаййирин улМ.» рисоласи ҳам 5 қисмдан ташкил топган бўлиб, муқаддима, 3 мақолат ҳамда хотимадан иборат. «Муқаддима»да Жомийнинг қачон ва каерда туғилгани, кўпроқ қаерда яшагани, наслнасаби, жуда эрта савод чиқаргани, ўткир истеъдод эгаси бўлиб, кичикликдан шеърлар ёза бошлагани, тасаввуфда Саъдиддин Кошғарийга шогирд тушгани, илмда тез камол топиб, одамлар билан муомалада ўзини ҳар томондан оддий тутгани тўғрисида маълумотлар берилади.\n«Хамсат ул-мутаҳаййирин улМ.»нинг асосий қисми 3 мақолатдан ташкил топган бўлиб, биринчи макрлатда Навоий шахсан ўзи билан Жомий орасида юз берган воқеа ва ҳодисалар, ноёб ижодий суҳбат ва учрашувлар ҳақида 16 ҳикоя келтирган. Уларнинг ҳар бирида Жомийнинг юксак ақлзаковати, ўз яқинлари ва шогирдларига самимийлиги, шу билан бирга, талабчан бўлгани, ҳозиржавоблиги, ҳазилмутойибага мойиллиги, кўп масалаларда Навоий билан ҳамфикр бўлгани яққол кўзга ташланади.\nИккинчи мақолатда Навоий ва Жомийнинг ўзаро ёзишмаларига изохдар берилган. Бу икки улуғ шахс бевосита мулоқот имконияти йўқ вақтларда бирбирларига узлуксиз хат ёзиб, ҳолаҳвол сўрашиб туришган. Улар ўз мактубларида баъзан ўз даврининг муҳим ижтимоийсиёсий муаммолари юзасидан ҳам фикр алмашишган. Бу номалар гоҳ насрда, гоҳ назмда битилган. Мас, Жомийнинг 1472 й. ҳаж сафарига чиқиб, Ироқнинг Дажла дарёси бўйидан Навоийга Ватанини соғиниб йўллаган хатидаги ғазалида шундай бир байт бор: Бар канори Дажла дур аз ёру маҳжур аз диёр, Дорам аз ашки шафақгун Дажлаи хун бар канор. Мазмуни: Дажла бўйида ёру диёр билан айриликда, Шафақранг кўзёшларимдан шу ерда яна бир Дажла пайдо бўлди.\nНавоий эса ўша «ғазалға татаббуъ қилиб», нома ёзиб, Жомийга жўнатган. «Хамсат ул-мутаҳаййирин улМ.»дан маълум бўладики, Навоийнинг «Туҳфат улафкор» қасидасининг яратилишида Жомийнинг хам роли катта бўлган.\nУчинчи макрлатда Жомий ёзган ва турли адабий жанрларга оид 40 асарнинг рўйхати, бу асарларнинг бир қанчаларининг юзага келишида Навоий сабабчи бўлгани аниқ мисоллар билан изохлаб берилган.\n«Хотима» қисмида Навоий Жомий хузурида мутолаа қилган ва фойдаланган китобларнинг шарҳлари, унинг баъзи замондошлари ҳақида ўта салбий фикрлар билдиргани ва бунинг сабаблари, шоирнинг вафоти ва дафн этилиш тафсилотлари ғоят таъсирли кўрсатилган. Асар охирида Навоийнинг устози мотами муносабати билан форсий тилда ёзган марсияси матни тўла келтирилган.\nНашри: Алишер Навоий, Мукаммал асарлар тўплами [20 ж. ли], 15ж., Т., 1999.\nАд.: Ўзбек адабиёти тарихи [5ж. ли], 2ж., Т., 1977.


Замонавий мобил технологияларга бағишланган Mobicon – 2017 конференцияси қачон ўтказилиши маълум бўлди\nЎтган йилда Ledokol Group реклама агентлиги томонидан ўтказилган мобил технологияларга бағишланган биринчи Mobicon конференция кўпчиликда яхши таассурот қолдирган эди. Мобил технологияларсиз ҳозирда кундалик турмушимизни тасаввур қилиш жуда қийин. Ушбу соҳанинг имкониятлари эса тобора кенгайиб бормоқда. Ledokol Group анъанага содиқ қолган равишда бу йил ҳам ушбу конференцияни янада қизиқарли ўтказишга тайёргарлик кўрмоқда. Тадбир санаси ҳам маълум: Mobicon – 2017 конференцияси 27 сентябрь санасида бўлиб ўтади.\nБу йилги конференциясида телекоммуникация, илғор мобил қурилмалар, мобил тижорат, мобил иловалар, маркетинг ва реклама, мобил контент сингари технологик трендлар, шу билан бирга, мессенжер ва чатботлар, виртуал реаллик, турли мобил хизматлар тўғрисида сўз юритилади. Конференцияга маҳаллий экспертлардан ташқари халқаро миқёсда яхши танилган чет эллик мутахассислар ҳам нутқ сўзлайдилар. Шунингдек, Google, Яндекс, Alibaba каби йирик технологик компаниялар вакиллари ҳам иштирок этиб, замонавий мобил трендлар хусусида ўзларининг қимматли фикрлари билан ўртоқлашадилар.\nТез орада барча спикерлар ва мавзулар ҳақидаги маълумотлар конференциянинг веб-сайтига (mobicon.uz) жойланади. Конференцияда иштирок этиб, замонавий мобил технологиялар йўналишидаги янгиликлардан хабардор бўлинг!


Газета СБХ / 2013 год / № 32 / Солиқ солиш\nМен пенсионерман, пенсионер хотиним билан бирга хусусий уйда тамоман ёлғиз ҳолда яшаймиз. Иккита фарзандимиз бор, улар ўз оилалари билан алоҳида яшашади. Ёлғиз пенсионерлар сифатида ер солиғи бўйича имтиёздан фойдалана оламизми?\n– Ҳа, агар сизнинг болаларингиз худди шу уйда пропискадан ўтмаган, балки бошқа манзил бўйича прописка қилинган бўлсалар, ер солиғи бўйича имтиёзлардан фойдалана оласиз.\nЧунончи, Солиқ кодекси (СК) 290-моддасининг 5-банди бўйича ёлғиз ёки вояга етмаган болалари билан ёхуд ногирон боласи билан алоҳида уйда бирга яшовчи пенсионерлар ёлғиз пенсионерлар деб тушунилади.\nБунда ўзининг ер солиғи бўйича имтиёз олиш ҳуқуқидан ёлғиз пенсионерлар ер участкаси жойлашган жойдаги давлат солиқ хизмати органларига ушбу ҳуқуқни тасдиқлайдиган ҳужжатларни тақдим этган ҳолда фойдаланишлари мумкин.\nЭр ва хотин, иккаламиз пенсионермиз, 15 ёшли невара билан бирга яшаймиз, у ҳам ушбу уйга прописка қилинган. Биз ер солиғи бўйича имтиёзни қўллаш мақсадида ёлғиз пенсионерлар деб ҳисобланамизми?\n– Ҳа, ушбу ҳолда солиқ солиш мақсадида сиз ёлғиз пенсионерлар ҳисобланасиз ва ер солиғи бўйича имтиёзни қўллашингиз мумкин. Зеро СК 290-моддасининг 5-бандига мувофиқ ёлғиз ёки вояга етмаган болалари билан ёхуд ногирон боласи билан алоҳида уйда бирга яшовчи пенсионерлар ёлғиз пенсионерлар деб тушунилади.\nФуқаролик кодекси (ФК)нинг 22-моддасига мувофиқ фуқаронинг ўз ҳаракатлари билан фуқаролик ҳуқуқларига эга бўлиш ва уларни амалга ошириш, ўзи учун фуқаролик бурчларини вужудга келтириш ва уларни бажариш лаёқати (муомала лаёқати) у вояга етгач, яъни 18 ёшга тўлгач тўла ҳажмда вужудга келади.\nШу тариқа, сиз неварангиз 18 ёшга тўлгунча ер солиғи бўйича имтиёздан фойдаланиш ҳуқуқига эгасиз.\nХотиним билан бирга пенсионермиз. Ҳозирги вақтда якка тартибдаги уйда ёлғиз яшаймиз. Катта ёшли ўғлимиз (23 ёшда) бор, у биз билан бир уйга прописка қилинган, бироқ республиканинг бошқа минтақасида ишлайди ва яшайди. Бизникига фақат байрамларда келади. Ўғлимиз бошқа минтақада яшаётган давр учун ер солиғи бўйича имтиёзни қўллаш ҳуқуқига эгамизми?\n– Йўқ, мазкур ҳолда сизда имтиёзни қўллаш ҳуқуқи мавжуд эмас.\nСК 290-моддасининг 5-бандига кўра ер солиғидан ёлғиз пенсионерлар озод қилинади, уларга ёлғиз ёки вояга етмаган болалари билан ёхуд ногирон боласи билан алоҳида уйда бирга яшовчи пенсионерлар киради.\nЎғлингиз сизнинг уйингизда прописка қилинганлигини, гарчи вақтинча шу ерда яшамаса-да ва вояга етган ёшдалигини ҳисобга олганда, ер солиғи бўйича имтиёз сизга татбиқ этилмайди, чунки сиз солиқ солиш мақсадида ёлғиз пенсионер деб ҳисобланмайсиз.\nМен пенсионерман, ўз уйимда кичик ўғлим билан бирга яшайман, у шу йил декабрда 18 ёшга тўлади. Иккита катта фарзандларимиз ўз квартирасида алоҳида яшашади, улар ўша квартираларига прописка қилинганлар. Мен пенсионер сифатида ер солиғи бўйича имтиёздан фойдалана оламанми?\n– Ҳа, агар уйда сиз ва кичик ўғлингиздан бошқа ҳеч ким прописка қилинмаган бўлса, ёлғиз пенсионер сифатида ер солиғи бўйича имтиёздан фойдалана оласиз.\nЗеро ер солиғи бўйича имтиёз фақат ёлғиз пенсионерларга татбиқ этилади, уларга ёлғиз ёки вояга етмаган болалари билан ёхуд ногирон боласи билан алоҳида уйда бирга яшовчи пенсионерлар киради.\nФКнинг 22-моддасига мувофиқ фуқаронинг ўз ҳаракатлари билан фуқаролик ҳуқуқларига эга бўлиш ва уларни амалга ошириш, ўзи учун фуқаролик бурчларини вужудга келтириш ва уларни бажариш лаёқати (муомала лаёқати) у вояга етгач, яъни 18 ёшга тўлгач тўла ҳажмда вужудга келади.\nДемак, сиз ер солиғи бўйича имтиёздан фақат кичик ўғлингиз 18 ёшга тўлгунча, яъни шу йилнинг декабригача (декабрь ҳам киради) фойдалана оласиз. Кейинги йилнинг январида эса сиз қонун ҳужжатлари билан белгиланган тартибда ер солиғи тўловчисига айланасиз. СКнинг 294-моддасига мувофиқ ер солиғи бўйича имтиёзларга бўлган ҳуқуқлар бекор қилинган тақдирда, бу солиқ мазкур ҳуқуқ бекор қилинганидан кейинги ойдан эътиборан тўлана бошлайди.\nМен пенсионерман. Эрим билан бир уйда тамоман ёлғиз яшаймиз. Болаларимиз биздан алоҳида яшашади, уйимизга улар прописка қилинмаган. Сентябрда эрим 60 га тўлади. Мен ушбу йилда ер солиғи бўйича имтиёзни қўллашим мумкинми?\n– Ер солиғи бўйича имтиёз фақат ёлғиз пенсионерларга татбиқ этилади, уларга ёлғиз ёки вояга етмаган болалари билан ёхуд ногирон боласи билан алоҳида уйда бирга яшовчи пенсионерлар киради (СК 290-моддасининг 5-банди).\nЕр солиғи бўйича имтиёзни қўллаш мақсадида эрингиз ҳам пенсия ёшига етганда, яъни шу йилнинг сентябридан бошлаб сизлар ёлғиз пенсионерлар деб ҳисобланасиз. Ушбу пайтгача эса сиз ер солиғини қонун ҳужжатларида белгиланган тартибда тўлашингиз керак. Ер солиғи бўйича имтиёзлар белгиланган тақдирда, бу солиқ имтиёз ҳуқуқи вужудга келган ойдан эътиборан тўланмайди (СКнинг 294-моддаси).\nЕр солиғи бўйича имтиёзга доир ҳуқуқидан фойдаланиш учун ёлғиз пенсионерлар ер участкаси жойлашган жойдаги солиқ органларига ушбу ҳуқуқни тасдиқлайдиган ҳужжатларни тақдим этишлари керак.\nЕр участкаси жойлашган жойдаги солиқ органлари жорий солиқ даври учун бюджетга тўланадиган ер солиғи суммасини имтиёзни ҳисобга олган ҳолда қайта ҳисоблашлари керак.\nМен пенсионерман, уйда бир ўзим яшайман. Хотиним вафот этган, болаларим йўқ. Меҳнат органлари томонидан менга пенсия гувоҳномаси учун Президентнинг 27.05.1991 йилдаги ПФ-212-сон Фармони билан белгиланган имтиёзлардан фойдаланиш ҳуқуқини берадиган махсус қўшимча варақ берилган. Солиқ органларига ер солиғи бўйича имтиёзни қўллаш учун ёлғиз пенсионерлигимни тасдиқлайдиган ушбу ҳужжатни тақдим эта оламанми?\n– Ўзгалар парваришига муҳтож ёлғиз пенсионерларга имтиёзлар бериш тартиби тўғрисида низомга (ВМнинг 28.05.1991 йилдаги 145-сон қарори билан тасдиқланган) мувофиқ Президентнинг 27.05.1991 йилдаги ПФ-212-сон Фармони билан белгиланган имтиёзли ҳуқуқлардан фойдаланувчиларнинг номма-ном рўйхати Меҳнат ва аҳолини ижтимоий муҳофаза қилиш вазирлигининг Бандликка кўмаклашиш ва аҳолини ижтимоий муҳофаза қилиш туман (шаҳар) марказлари томонидан туман (шаҳар) ҳокимликлари билан биргаликда тузилади.\nПенсия гувоҳномасидаги махсус қўшимча варақ ушбу имтиёзлардан фойдаланиш ҳуқуқини берувчи ҳужжат ҳисобланиб, Меҳнат ва аҳолини ижтимоий муҳофаза қилиш вазирлигининг Бандликка кўмаклашиш ва аҳолини ижтимоий муҳофаза қилиш марказининг муҳри ва масъул шахси имзоси билан тасдиқланади.\nПенсия гувоҳномасига махсус қўшимча варақ фақат бошқаларнинг парваришига муҳтож ёлғиз пенсионерларга берилиши муносабати билан, бинобарин, сиз ер солиғи бўйича имтиёзни қўллаш учун уни ер участкаси жойлашган ердаги солиқ хизмати органларига тақдим этиш ҳуқуқига эгасиз.\nШуни ҳам эслатамизки, ер солиғини тўлашни жисмоний шахслар ҳисобот йилининг 15 октябригача жисмоний шахсларга ер участкаси жойлашган жойдаги давлат солиқ хизмати органлари томонидан топшириладиган тўлов топшириқномаси асосида амалга оширадилар.\nМолия вазирлиги Солиқ ва божхона тарифи сиёсати бошқармасининг ресурс солиқлари


OzodDayjest: ХДП раиси пенсия тайинлашдаги адолатсизликдан сўз очди\n28 май 2022, Тошкент вақти: 05:15\nХДП раиси Улуғбек Иноятов\nЎзбекистон бош вазири ўринбосари С. Умрзоқов журналистларни танқидий мақолаларда ҳақорат ва туҳматдан тийилишга чақирди. ДЙҲХХ ҳукумат қарорини “икки чақага олмаётгани” маълум бўлди. “Korzinka.uz” асосчиси пандемия даврида кафе ва ресторанлар фаолияти чекланаётганидан ёзғирди. Жорий ҳафта ўзбек матбуоти шу каби воқеалар ҳақида хабар берди.\nУлуғбек Иноятов: Пенсия тайинлашда адолатсизлик рўй бермоқда\nИшлаётган ходимнинг пенсияга чиқишида пенсия миқдорини тайинлаш тартиби бугунги кун талабларига жавоб бермайди. Ўзбекистон халқ-демократик партияси раиси Улуғбек Иноятов ана шундай фикрда (“Ўзбекистон овози” газетаси, 4 август). Хусусан, кўп сонли аҳоли охирги ўн йиллик меҳнат стажи асосида пенсия тайинлаш тизимига эътироз билдирмоқда.\nАйни пайтда пенсия миқдорини ҳисоблашда охирги ўн йиллик меҳнат фаолияти давомидаги исталган кетма-кет беш йил учун (пенсия тайинлашни сўраб мурожаат этган кишининг танлови бўйича) ойлик иш ҳақи олинади.\n“Бизнингча, бу адолатдан эмас. Ёшга доир пенсия миқдорини белгилашда фуқаро ишлаган давридаги исталган беш йилни ўзи танлаш имконига эга бўлиши керак. Нима учун? Яхши даромад топиб, узоқ ишлаган киши ёши ўтгандан кейин кам даромадли ишга ўтказилиши ёки соғлиғи туфайли кам ҳақ тўланадиган жойда ишлаши мумкин. Нега ёшга доир пенсияни тайинлашда унинг юқори ва ўртача даромад топган пайтини инобатга олмаслик керак? Ахир у инсон ўша пайтда ҳам давлатга белгиланган даромад солиғини тўлаган-ку”, деган У. Иноятов. Шунга кўра, ХДП пенсия миқдорини белгилаш тартибини қайта кўриб чиқишни таклиф қилмоқда.\nУ. Иноятовга кўра, мамлакат қонунчилигида тўлиқсиз ёшга доир пенсия белгилашда ҳам муаммолар мавжуд.\n“Ҳозир камида 7 йил иш стажига эга бўлган шахсларга тўлиқсиз ёшга доир пенсиянинг энг кам миқдори 400 минг сўмни ташкил этмоқда. Аёнки, бу пенсионерларнинг энг зарур эҳтиёжларини қаноатлантириш учун етарли эмас”, деган партия етакчиси.\nМаълумотларга қараганда, Ўзбекистонда 4 миллион нафарга яқин пенсионер ва нафақа олувчилар мавжуд бўлиб, уларнинг аҳоли сонидаги улуши 11,5 фоизни ташкил қилади. Шундан 3 миллион 493 минг нафари пенсия ва 422 минг нафари ижтимоий нафақа олувчилардир.\nБош вазир ўринбосари: Журналистлар танқид қилмаса, амалдорлар талтайиб кетамиз\nЎзбекистон бош вазири ўринбосари, инвестициялар ва ташқи савдо вазири Сардор Умрзоқов журналистларни ҳақоратсиз ва туҳматсиз танқид қилишга чақирди (www.daryo.uz, 2 август).\nУмрзоқов ўз нутқида бир йил аввал ҳаётида кузатилган ҳолат ҳақида гапирар экан, шахсий ҳаётга доир видеони рухсатсиз тарқатишга ҳеч кимнинг ҳақи йўқлигини таъкидлаган.\n“2020 йилнинг февралида топшириқ бўйича делегация билан Туркияга кетяпман. Унда ҳали бизга пандемия келмаган, карантин бошланмаган эди. Самолёт энди қўзғаляпти, ёнимда Савдо-саноат палатаси раиси Адҳам Икромов ўтирибди. Унга оддий, ярим ҳазил гапларни айтиб суҳбатлашдим. Самолёт қўнганидан кейин телефонимни ёқсам, танишларимдан “Телеграм”имга 200 га яқин хабарлар келган, барчаси бир хил. Ҳурматли блогерларимиздан қайсидир бири самолётда мендан икки қатор орқада ўтириб, гапларимни видеога олган ва “Қани топинг-чи, бу қайси вазир?” деб тарқатиб юборган. Аслида у ерда ҳеч қандай ёмон гап бўлмаган. Мен умримнинг беш йилини Лондонда ўтказганман. Агар блогер шу ишини ўша ерда қилганида, уни судга беришарди. Чунки одамнинг шахсий ҳаётидаги видеони рухсатисиз чиқаришга ҳақи йўқ”, деган ҳукумат вакили.\nАйни пайтда бош вазир ўринбосари холис танқид муҳим эканини қайд этган.\n“Ишлашимиз керак, танқид қилинглар. Танқид қилмасаларингиз, биз амалдорлар талтайиб кетамиз. Бу ҳам ҳақиқат, бу ҳаёт қонуни. Лекин танқид асосланган, қонун доирасида, ҳақоратсиз ва туҳматсиз бўлиши керак”, деб ҳисоблайди С. .Умрзоқов.\nЙўл ҳаракати хавфсизлиги хизмати ҳукумат қарорини оёқости қилишда айбланди\nДавлат йўл ҳаракати хавфсизлиги хизмати (ДЙҲХХ) ходими ҳукумат қарорига зид равишда электрон суғурта полисини инобатга олмай маъмурий баённома тузди (www.kun.uz, 3 август). Ҳолбуки, Вазирлар Маҳкамасининг 2020 йил 14 декабрдаги қарори билан тасдиқланган низомда ДЙҲХХ ходимлари томонидан Е-полис ҳақиқийлигини тегишли мобил қурилма орқали текширилиши белгиланган. Юқоридаги ҳолатда эса ЙҲХ ходими ҳайдовчи томонидан ўзига телефонда кўрсатилган электрон суғурта полисига ҳаттоки қайрилиб қарамаган. Бу ҳақда мақола эълон қилингач, ЙҲХ масъуллари ҳайдовчига тушунмовчилик рўй берганини айтиб, маъмурий баённома тез кунда бекор қилинишига ваъда берган. Аммо орадан 1 ойдан ошиқроқ вақт ўтса-да, ўша маъмурий баённома бекор қилинмаган.\n“Қонунларда белгиланган мажбуриятлардан кўра ўз раҳбарининг, ҳаттоки ноқонуний топшириқларини сўзсиз бажарадиган йўл посбонлари бугун биз такрор эслаган масалада ўз тизимининг энг юқори мансабдори (О.Саидов) берган топшириққа ҳам тупуриб қўйишди. Бу воқеада Вазирлар Маҳкамасининг қарори икки чақага олинмаганини қўятурайлик. ДЙҲХХ мулозимларининг ўзлари берган ваъдасининг устида турмаслиги, лафзсизлиги ҳам алоҳида “эътироф”га лойиқ”, деб ёзган Kun.uz нашри.\nАввалроқ Ички ишлар вазирлиги e-Jarima портали бир неча ой ишламай ётгани учун масъулиятни бўйнига олишдан қочган эди. Вазирлик портал ишламаслиги ҳақида олдиндан огоҳлантирмаган, саргардон қилингани учун фуқаролардан узр ҳам сўрамаган. ИИВнинг айби билан жаримани чегирмали равишда тўлаш ҳуқуқи поймол бўлган фуқаролар масаласи эса ҳамон очиқ қоляпти.\nЗафар Ҳошимов: Коронавирусга қарши курашда кафеларни қурбон қилмайлик\nТаниқли тадбиркор, “Korzinka.uz” супермаркетлар тармоғи асосчиси Зафар Ҳошимов кафе ва ресторанлар фаолияти пандемия даврида чекланаётгани тармоқ учун оғир бўлаётгани ҳақида ёзди. Унинг мақоласи бир нечта интернет сайтларда чоп этилган. Таъкидланишича, кафе ва ресторанлар тадбиркорликнинг асосий ўзаги бўлиб, мазкур соҳада энг ижодкор ва жасур, турли рисклардан тап тортмайдиган одамлар тўпланган.\n“Биз, шаҳарликлар, мижозлар учун кафе-ресторанлар шунчаки ошқозон ғамини ейдиган жой эмас, балки дўстлар, яқинларимиз ва қадрли инсонларимиз билан учрашадиган, ҳаётимиздаги муҳим воқеаларни нишонлайдиган, мулоқот қиладиган, ҳаяжонли дақиқаларни кечирадиган жой ҳамдир”, деб ёзган тадбиркор.\nЗ. Ҳошимов айнан кафе ва ресторанлар коронавирусга қарши урушда айбдор деб топилиб, қурбонликка маҳкум этилганини тушунмаслигини ёзган.\n“Ишончим комилки, одамлар айнан кафе ва ресторанларда вирусни юқтириб олаётганини исботлайдиган ишончли тадқиқотлар йўқ. Гап, албатта, юзлаб одамлар билан тўй-томоша қилиш ҳақида кетмаяпти. Албатта, соат 20:00 гача ҳам кафе-ресторанларда одамлар тўпланиб қолиши мумкин, қолаверса, мавжуд талабларга бўйсунмасдан ишлаётган кафе-ресторанлар ҳам бор. Энг ёмони ҳам шу”, дея таъкидлаган у.\nҚайд этилишича, юзага келган ушбу вазиятни зудлик билан тузатиб, ходимлари тўла вакцинация қилинган умумий овқатланиш муассасалари учун енгилликлар бериш мақсадга мувофиқдир.\nҲисоб-китобларга кўра, мамлакатда 2 миллиондан ортиқ киши кафе-ресторанлар ва у ёки бу даражада уларга алоқадор бўлган соҳаларда фаолият юритади.\nЎзбекистонда коронавирус билан касалланиш ҳолатлари ортиб бораётгани инобатга олиниб, Республика махсус комиссиясининг қарори билан 2021 йил 28 июндан умумий овқатланиш объектлари – кафе, ошхона ва чойхоналарнинг ишлашига соат 08:00 дан 20:00 гача рухсат берилган эди. 20 июлдан эса уларнинг соат 08:00 дан 20:00 гача фақат очиқ ҳавода ишлашига изн берилган.


Qalampir.uz | Мираброр Усмонов оғир аҳволда шифохонага ётқизилди\nМираброр Усмонов оғир аҳволда шифохонага ётқизилди\nЖамият\t14 Март 11:05 9881\nЎзбекистон Республикаси Олий Мажлиси Сенати аъзоси 71 ёшли Мираброр Усмонов жорий йилнинг 12 март куни пойтахтдаги “Эзгу ният” клиникасига ётқизилган. QALAMPIR.UZ манбаси етказган маълумотларга қараганда, Усмонов клиникага оғир аҳволда олиб келинган ва жонлантириш бўлимига олинган. У ҳамон кома ҳолатида қолаётгани айтилмоқда.\nQALAMPIR.UZ’га оид маълумотларга кўра, Усмонов жойлаштирилган клиника унинг ўзига тегишли бўлиб, энг янги ва замонавий немис технологиялари билан жиҳозланган.\nУсмоновга қўйилган ташхис маълум эмас. Бироқ, уни эскидан яхши билганларнинг қайд этишича, Мираброр Зуфарович бронхиал астма касаллигига чалинган.\nМаълумот ўрнида, Мираброр Усмонов 1947 йилнинг 4 июлида Тошкент шаҳрида туғилган.\n• 1961 йилдан 1967йилгача — Тошкент шаҳридаги “Баҳор“ ресторанида олтинчи разрядли ошпаз;\n• 1970 йилда — Тошкент шаҳридаги “Гулистон“ ресторанининг ишлаб чиқариш бўйича мудири;\n• 1970 йилдан 1986 йилгача — “Дўстлик“ ва “Зарафшон“ ресторанлари директори, Тошкент шаҳри ресторанлар трести директори;\n• 1986 йилдан 1990 йилгача — Тошкент шаҳар ижроия қўмитасининг Умумий овқатланиш бош бошқармаси бошлиғи;\n• 1990 йилдан 1992 йилгача — Ўзбекистон Республикаси савдо вазири;\n• 1992 йилдан 1994 йилгача — “Ўзбексавдо“ компанияси раиси;\n• 1994 йилдан 2005 йилгача — Ўзбекистон Республикаси Бош вазирининг ўринбосари;\n• 2005 йилдан 2017 йилгача — Ўзбекистон Республикаси Олий Мажлиси Сенатининг Ташқи сиёсат масалалари қўмитасида доимий асосда ишловчи сенатор;\n• 2006 йилдан 2017 йилгача — Ўзбекистон Футбол Федерацияси президенти (2009 йили кейингги тўрт йиллик муддатга қайта сайланган);\n• 2013 йилдан 2017 йилгача Ўзбекистон Миллий Олимпия қўмитаси Президенти;\n• 2015 йилдан 2018 йилгача — Марказий Осиё Футбол уюшмаси президенти ўлароқ фаолият юритган.\n1995 йилда “Меҳнат шуҳрати“ ордени, 1997 йилда Ўзбекистон Республикаси Мақтов ёрлиғи, 2006 йилда “Ўзбекистон мустақиллигига 15 йил” эсдалик нишони, 2012 йилда “Эл-юрт ҳурмати” ордени билан мукофотланган. Президент Шавкат Мирзиёев даврида – 2017 йилда “Дўстлик” ордени билан тақдирланди.\nШавкат Мирзиёев Мираброр Усмонов оиласига таъзия билдирди Мираброр Усмонов вафот этди\n20 Май 23:18 11872


Бухорода 13 ёшли қиз фарзандли бўлгани бўйича жиноят иши қўзғатилди - Bugun.uz\nБухорода 13 ёшли қиз фарзандли бўлгани бўйича жиноят иши қўзғатилди\n01:51 | 16-12-2021\nБухоро вилояти Жондор туманида мактабда ўқувчи 13 ёшли қиз аммасининг 20 ёшли ўғлидан фарзандли бўлгани ҳақида хабарлар тарқалди. Бош прокуратура ҳолат юзасидан жиноят иши қўзғатилганини маълум қилди.\nЖондор тумани халқ таълими бўлими мудири Латофат Жўраеванинг сўзига кўра, 2008 йилда туғилган Ш.М. Бухоро шаҳрида яшовчи аммаваччаси Р.Т. билан ишқий муносабатда бўлиб юрган. Бир неча йил илгари ўрта мактабни тугатган Р.Т. ишлаш учун Россияга ҳам қатнаб юрган. Хабарда айтилишича, у қизнинг ёш ва соддалигидан фойдаланган.\nБош прокуратура ахборотида айтилишича, Жиноят кодексининг 128-моддаси (Ўн олти ёшга тўлмаган шахс билан жинсий алоқа қилиш) билан жиноят иши қўзғатилган. Гумондор шахс (2003 й.т.) терговга жалб қилинган.


Хитой энг юқори даражадаги ҳавф ҳолатини эълон қилди - www.Voydod.net\nВсего на сайте: 660 Гостей: 653 Пользователи: 7\nХитой энг юқори даражадаги ҳавф ҳолатини эълон қилди Bo'limi: Новости Мира\n5 Хитой метереологлари мамлакатда “қизил” - энг юқори даражадаги ҳавф ҳолатини эълонқилишди. Мазкур ҳолат «Хайян» довули яқинлашиши билан боғлиқ.Ушбу эълон денгизда олти кишидан иборат юк кемасининг довул оқибатида ҳалокатга учраганидан сўнг амалгаоширилди. Энг жанубий оролдаги Хайнань провинциясининг туманларидан 13 минг кишиэвакуация қилинди, 400 та кемага зудлик билан ортга қайтиш буюрилди. “Санье” провинциясидаги иккитааэропортда 200 та авиарейс бекор қилинган.\nМетеорологларнинг баҳолашларича, довул жуда тезлик билан Вьетнам билан чегарадош Гуанси-Чжуанавтономном туманига яқинлашмоқда.\nВьетнамда довул сабаблисоҳил бўйидаги 600 минг киши ҳавфсиз туманларга кўчирилган.\nБуйил энг кучли ва вайронакор деб тан олинган «Хайян»нинг илк зарбаси Филиппинга бўлди, дастлабкимаълумотларга қараганда, бу ерда 10 минг киши ҳалок бўлди.Манба:www.darakchi.uz Barcha izohlar: 0


Миллионер иш ҳақи йилига 52 минг доллар бўлган саёҳатчи иш ўрни ҳақида эълон қилди\n11:01 / 22.03.2019\nАвстралиялик миллионер бутун дунё бўйлаб ўзи билан саёҳат қиладиган ва унга бизнесни юритишда ёрдам берадиган шахсий ёрдамчи ҳамда сайёҳ иш ўрни ҳақида эълон қилди. Бу ҳақда Daily Mail хабар бермоқда.\n26 ёшли тадбиркор Мэтью Лепренинг маълум қилишича, у иш ҳақи бир йилда 52 минг доллар бўлган (ойига тахминан 4,3 минг доллар) «дунёдаги энг зўр иш» учун ходим излаяпти.\n«Иш билан уйғунлашган саёҳатлар менинг ҳаётимни мукаммал қилди. Ўз навбатида, мен ҳам кимгадир идеал ҳаёт кечириш имкониятини бермоқчиман», - деди австралиялик.\nУнинг аниқлик киритишича, номзод нафақат саёҳат қилишни яхши кўриши, балки компьютерларни тушуниши, ижтимоий тармоқлардан фойдалана билиши, тартибли ва шижоатли бўлиши керак. Шунингдек, Лепренинг қўшимча қилишича, ўз қобиғидан ташқарига чиқа оладиган ходимни қидирмоқда.\nТадбиркорнинг таъкидлашича, иш ўрнига қизиқиш билдирганлар унинг YouTube-каналига обуна бўлиши ва ҳаётини кузатиб бориши керак.\n«Номзодлар мен шуғулланаётган ишни яхши билиши лозим. Шу ҳафтадан бошлаб ҳафталик влогларни жойлаштираман ҳамда ҳаётимдаги ҳодисаларга одамларни жалб қилишни бошлайман, шунда улар бу ишга ҳақиқатан ҳам мос келишадими ёки йўқми, буни тушунишади», - дея хулоса қилган Лепре.


19.10.2019 21:55 0 3130\nБугун “Бунёдкор” футбол академиясининг машғулот майдонларида Бош вазир кубогининг футбол мусобақаларига старт берилган.\nЖисмоний тарбия ва спорт вазирлиги ташаббуси билан ташкиллаштирилган бу мусобақа вазирликлар, идоралар, хўжалик бирлашмалари, йирик корхона ва ташкилотларнинг марказий аппарати ходимлари ўртасида футбол (эркаклар) ва волейбол (аёллар) бўйича ўтказилади.\nМусобақанинг илк кунидаёқ бир қатор кутилмаган натижалар қайд этилган. Айниқса, бу каби турнирларда кўп бора ғалаба қозонган Ўзбекистон миллий телерадиокомпанияси жамоасининг “Ўзбекистон темир йўллари” ходимларига 0:8 ҳисобида ютқазиб қўйиши кўпчилик учун ҳақиқий “сюрприз” бўлган.\nШунингдек, Халқ банки жамоаси ҳам Халқ таълими вазирлиги ходимларига ҳақиқий мастер-класс ўтиб беришган ва ҳозирча энг йирик ҳисоб — 9:0 га ютишган.\nБош вазир кубоги мусобақасининг илк кунида қайд этилган натижалар:\nХалқ банки – Халқ таълими вазирлиги – 9:0\nАКТ вазирлиги – Фармацевтика агентлиги – 1:1 (пеналтилар – 6:5)\nВетеринария ва чорвачилик қўмитаси – “Ўзбекинвест” – 4:2\nТовар хом-ашё биржаси – ЎзАтом – 3:1\nБош вазир кубогининг 1/32 финал босқичидан ўрин олган қолган учрашувлар эртага ўтказилади. Мусобақанинг ярим финал ва финал ўйинлари “Миллий” стадионида бўлиб ўтади.\nфутбол Бош вазир кубоги


Ўзбекистон АҚШ ҳарбий базасини қабул қиладими? Москвадан жавоб... - Zamin.uz\nЎзбекистон АҚШ ҳарбий базасини қабул қиладими? Москвадан жавоб...\n«Аммо АҚШ ҳарбийларини Ўзбекистонга жойлаштириш масаласи Москва ва Пекиннинг эътирозларига сабаб бўлиши мумкин... Қолаверса, ўзбек жамияти ҳар қандай хорижий давлат ҳарбийларининг жойлашувини ижобий қабул қилмаслиги турган гап. Россия мудофаа вазири Шойгунинг ташрифи сабаб мамлакатда Россия ҳарбий базаси пайдо бўлиши ҳақида овоза тарқалди. Бу эса жамоатчиликда норозилик уйғотди ва пировардида Ўзбекистон ҳукумати расман раддия беришига тўғри келди. Америка базаси борасида вазият янада мураккаброқ тус олиши мумкин – сўровларга кўра, ўзбек жамиятида АҚШ сиёсати Россия ёки Хитойга қараганда камроқ эътибор қозонган», – деб ёзади мақола муаллифи.\nАҚШ президенти Дональд Трамп давлат раҳбари сифатидаги сўнгги соатларда Қарши–Хонобод базасида хизмат қилган барча ҳарбийларни тиббий кўрикдан ўтказиш тўғрисидаги фармонга имзо чеккач, «К2» номи билан ҳам машҳур бўлган ҳарбий база жаҳон матбуоти эътиборига тушди. “Замин” янгиликларини “Twitter”да кузатиб боринг\nЯнгиликлар » Жамият » Ўзбекистон АҚШ ҳарбий базасини қабул қиладими? Москвадан жавоб...


Фильмларда кўпинча биргаликда роль ўйнайдиган ҳамда ҳаётда ҳам дўст тутинган актёрлар (фото) - Daryo\n16:44, 29.07.2021 17802\nФильмларда кўпинча биргаликда роль ўйнайдиган ҳамда ҳаётда ҳам дўст тутинган актёрлар (фото)\nУшбу актёрлар яқин дўсти билан суратга олиш майдончасида ишлаш нимани англатишини билади. Баъзилар бир-бирини нафақат узоқ вақтдан бери танийди, балки болалигидан дўст тутинган. Шунинг учун битта фильмда иштирок этиш улар учун ҳаётидаги катта ва муҳим воқеадир.\nМэтт Деймон ва Бен Аффлек\nФото: Europa plus\nЯқинда тармоқларда Ридли Скоттнинг 2021 йилнинг октябрь ойида намойиш этиладиган янги «Сўнгги дуэл» фильмининг трейлери пайдо бўлди. Фильмда XIV аср воқеалари акс этган бўлиб, асосий ролларни Адам Драйвердан ташқари дўстлар — Мэтт Деймон ва Бен Аффлек ижро этган. Ушбу тандемда биргаликда яратилган кўплаб фильмлар мавжуд ва улар биргаликда роль ўйнаш имкониятидан бош тортмайди.\nАктёрлар болалигидан дўст бўлиши билан бирга, баъзан хайрия тадбирларини уюштиради, шунингдек, иккаласи бирга овқатланиш имкониятидан фойдаланади.\nТоби Магуайр ва Леонардо Ди Каприо\nТоби ва Лео ёшлигида танишган ва тез орада тил топишиб кетган. Уларнинг дўстлиги 30 йилдан ортиқ давом этмоқда ва шу вақт ичида улар машҳурликка эришди. Ушбу ҳамкорлик «Донс Плумнинг қаҳвахонаси» ва «Бу боланинг ҳаёти»ни ўз ичига олади, аммо энг катта умумий фильм, албатта, «Буюк Гетсби» фильми эди.\nЖеннифер Энистон ва Пол Радд\nЖеннифер ва Пол «Менинг ҳайратим объекти» комедиясининг суратга олиш майдончасида учрашган. Ўшандан буён уларнинг дўстлиги давом этмоқда.\nЖеннифер ва Пол «Дўстлар» телесериалида роль ўйнашга таклиф қилинган ва 2012 йилда улар яна бир фильмида роль ижро этди. Мазкур фильмда Энистон ва Радд цивилизациядан узоқроқ яшашга қарор қилган эр-хотин образини тасвирлаган.\nМэттью МакКонахи ва Вуди Харрельсон\nЭкрандаги Мэттью МакКонахи ва Вуди Харрельсон дуэти томошабинлар ва танқидчилар томонидан алоҳида эътиборга сазовор бўлган. Актёрлар иштирок этган «Ҳақиқий детектив» сериали шов-шувларга ҳам сабаб бўлган. Аммо актёрлар ушбу сериал чиқарилишидан кўп йиллар олдин дўст тутинган. Уларнинг ҳисобида яна бир нечта лойиҳалар мавжуд.\nТом Хиддлстон ва Бенедикт Камбербетч\nҲақиқий ҳаётда Том Хиддлстон ва Бенедикт Камбербатчнинг дўстлигига 10 йилдан ортиқ вақт бўлган. Актёрлар «Жангари от» драмасида танишган. Шундан сўнг улар нафақат яқинлашган, балки теннис мусобақаларига боришни бошлаган. Бундан ташқари, 2017 йилда «Тор: Рагнарёк» картинасида ҳам иштирок этган.\nКемерон Диас ва Дрю Бэрримор\nКемерон ва Дрюнинг танишуви тасодифан содир бўлган, улар қаҳвахонада учрашган. Ўша вақтда Диас кино оламида биринчи қадамларини қўяётган эди ва Дрю унга яқиндан ёрдам берган. Кейинчалик улар иккита фильм суратга тушган. Дўстлар бугунги кун билан фаол мулоқот қилмоқда ва вақти-вақти билан мухлисларни ижтимоий тармоқларда биргаликдаги селфилар билан қувонтирмоқда.\n«Брижертонлар» энди биринчи эмас: Netflix’даги энг машҳур шоулар рўйхати эълон қилинди\nЎзига ёлғон биография тўқиб олган юлдузлар (фото)\nФильмларда шаҳзода ролини гавдалантирган актёрларнинг тақдири қандай кечди?\n19:42 Бугун 1485\n19:26 Бугун 767\n19:20 Бугун 1434\n19:11 Бугун 1478\n15:59, 21.09.2021 75253\n11:42, 22.09.2021 74165\n08:10 Бугун 71894\n15:33, 22.09.2021 67937


Аграр соҳада замонавий технологиялар | Ўзбекистон "Адолат" социал-демократик партияси\nАграр соҳада замонавий технологиялар\n13 Февраль, 17:32 • Андижон вилояти, Янгиликлар • 209 марта кўрилди • Комментариев к записи Аграр соҳада замонавий технологиялар нет\nРеспубликамизда қишлоқ хўжалигининг истиқболи хусусида гап борганда андижонликлар тажрибаси алоҳида эътироф этилади. Фаол тадбиркорлик, инновацион ғоялар ва технологияларни қўллаб-қувватлаш йилида андижонлик олим ва ихтирочилар ана шу мактабни янада мустаҳкамлаш ҳаракатида. Қувонарлиси, улар орасида Ўзбекистон “Адолат” СДП аъзолари кўпчиликни ташкил этади.\nПартиядошимиз Давлатхон Муқимова Андижон қишлоқ хўжалик институтининг изланувчан ёш олималаридан бири. У 2005 йили агроинженерия факулътетини тамомлагач, устозлари кўмагида илмий фаолиятини бошлади. Ерларни экишга тайёрлашда фойдаланиладиган техникаларнинг самарадорлигини ошириш, қулай ва камхарж технологиялар яратишни ўз олдига мақсад қилиб қўйди. Дадаси Каримжон ака раҳбарлигидаги фермер хўжалиги далаларида дастлабки тажрибаларини ўтказди.\n– Янги ҳайдалган ерларни экишга тайёрлаш ишлари тишли ва дискли тиркамалар ҳамда мола-текислагичлар ёрдамида кўп марталаб амалга оширилмоқда, – дейди Д.Муқимова. – Бу ўз-ўзидан тупроқнинг физик-механик хоссаларини ёмонлашуви, намнинг йўқолиши, ёнилғи сарфи ва бошқа харажатларни кўпайтиради. Шу сабаб комбинациялашган машинанинг саноат нусхасини яратишга эътибор қаратдим. У бир вақтнинг ўзида ҳайдов қатламини тўлиқ зичлаш, даланинг юза қисмини текислаш ва майдалаш ишларини амалга оширади\nЁш ихтирочи яратган машинанинг конструкцияси мутахассислар томонидан маъқулланди. Бу фермер хўжаликларининг раҳбарларида ҳам қизиқиш уйғотди. Дала синовларида қатнашган олимлар уни қўллаб-қувватладилар. Айниқса, ерларни такрорий ва кузги буғдой экишга тайёрлашда қўл келиши, ҳар гектар майдонга ишлов беришда ёнилғи сарфи 1,75 килограмм, меҳнат сарфи 33,8 фоиз ва эксплуатация харажатлари 27,8 фоизга камайиши эътироф этилди.\nИзланувчан сафдошимизнинг меҳнатлари ўз баҳосини топмоқда. Республика хотин-қизлар қўмитаси ва Ўзбекистон Ихтирочи аёллар уюшмаси томонидан ўтказилган «Ўзбекистон аёлларининг 100 та энг яхши инновацион лойиҳаси» I республика танловининг Андижон вилоят босқичида Давлатхон Муқимова юқоридаги иши билан ғолиблар қаторидан ўрин олди ва танловнинг республика босқичида қатнашиш имкониятига эга бўлди. Бу албатта, уни янги ғоялар устида иш олиб боришга бошламоқда.\nАграр соҳада замонавий технологиялар was last modified: Февраль 13th, 2018 by matbuot\n« Инсон ҳуқуқ ва эркинликлари доим эътиборда Мамлакатимизда озиқ-овқат хавфсизлиги янада таъминланишига эришилмоқда »